PRILOG

Mjerila za dodjelu znaka za okoliš EU-a za tvrde obloge

OKVIR

Ciljevi mjerila

Mjerila za dodjelu znaka za okoliš EU-a služe za utvrđivanje najboljih tvrdih obloga na tržištu s obzirom na ekološku učinkovitost. Mjerila su usmjerena na glavne utjecaje na okoliš povezane sa životnim ciklusom tih proizvoda te se njima promiču aspekti kružnoga gospodarstva.

Mjerila su posebno, ako je primjenjivo, usmjerena na: i. promicanje energetski učinkovitih proizvodnih procesa, ii. smanjenje emisija koje pridonose globalnom zatopljenju (CO2), zakiseljavanju (SOx i NOx), eutrofikaciji (NOx), fotokemijskom oksidacijskom potencijalu (prašina, NOx i HOS-ovi) i toksičnosti za ljude (prašina i HOS-ovi), iii. promicanje proizvodnih procesa učinkovitih s obzirom na potrošnju vode i iv. promicanje proizvoda učinkovitih s obzirom na potrošnju materijala.

U tu se svrhu mjerilima:

— utvrđuju maksimalne granične vrijednosti za specifičnu potrošnju energije kad se mogu definirati referentne vrijednosti i zahtijevaju planovi za smanjenje potrošnje energije kad se referentne vrijednosti ne mogu definirati,

— prepoznaje i nagrađuje uporaba energije iz obnovljivih izvora,

— utvrđuju specifične granične vrijednosti za emisije CO2, SOx, NOx i prašine iz procesa u kojima izgara gorivo,

— utvrđuju zahtjevi za upravljanje prema najboljoj praksi za procese u kojima prašina dolazi iz difuznih izvora,

— utvrđuju zahtjevi za ponovnu uporabu tehnoloških otpadnih voda ili granične vrijednosti za specifične stope potrošnje vode prema potrebi,

— utvrđuju zahtjevi za minimalnu ponovnu uporabu tehnološkog otpada i nagrađuje uvođenje udjela sadržaja recikliranih ili sekundarnih materijala prema potrebi.

Kako bi se uzela u obzir važnost odabira ispravnog razreda učinkovitosti i dimenzija tvrdih obloga za određenu uporabu, utvrđuju se zahtjevi o prikladnosti za uporabu. Kako bi se uzela u obzir važnost ispravne ugradnje i održavanja tvrdih obloga na utjecaje životnog ciklusa, utvrđuju se zahtjevi za informacije za korisnike.

Zbog raznolikosti materijala i povezanih proizvodnih procesa za proizvode koji su obuhvaćeni područjem primjene, mjerila za dodjelu znaka za okoliš EU-a „tvrdim oblogama” sastoje se od mjerila koja su zajednička za sve proizvode i mjerila koja su specifična za proizvod te izravno povezana s odgovarajućim proizvodnim procesom.

Mjerila za dodjelu znaka za okoliš EU-a za „tvrde obloge” obuhvaćaju obvezna i neobvezna mjerila. Bodovi se dodjeljuju za nadilaženje minimalnih obveznih zahtjeva ili za usklađenost s neobveznim mjerilima.

Da bi se znak za okoliš EU-a dodijelio za određeni proizvod, podnositelji zahtjeva moraju ispuniti sve obvezne zahtjeve i dobiti minimalni propisani broj bodova koji je utvrđen za određeni proizvod. Riječ je o sljedećim mjerilima:

Tablica 1.

Pregled primjenjivih mjerila prema određenom proizvodu (dio dužih naziva mjerila je skraćen):

1. Mjerila zajednička za sve tvrde obloge 1.1. Vađenje industrijskih i građevinskih minerala 1.2. Ograničene tvari 1.3. Emisije HOS-ova 1.4. Prikladnost za uporabu 1.5. Informacije za korisnike 1.6. Informacije koje se navode na znaku za okoliš EU-a 1.7. Sustav upravljanja okolišem (neobvezno) Posebna mjerila za materijal i tehnologiju 2. Prirodni kamen 3. Kameni aglomerat na bazi veziva od smole 4. Keramika i pečena glina 5. Predgotovljeni beton ili sabijena zemlja na bazi hidrauličkih veziva ili alternativnih cemenata 2.1. Potrošnja energije u kamenolomu (*) 3.1. Potrošnja energije 4.1. Potrošnja goriva za sušenje i pečenje 5.1. Faktor klinkera (**) 2.2. Učinkovitost s obzirom na potrošnju materijala u kamenolomu (*) 3.2. Upravljanje prašinom i kvaliteta zraka 4.2. Emisije CO2 5.2. Emisije CO2 (**) 2.3. Gospodarenje vodama/otpadnim vodama u kamenolomu (*) 3.3. Sadržaj recikliranih/sekundarnih materijala 4.3. Potrošnja tehnološke vode 5.3. Emisije prašine, NOx i SOx u zrak (**) 2.4. Upravljanje prašinom u kamenolomu (*) 3.4. Sadržaj veziva od smole 4.4. Emisije prašine, fluorovodika, NOx i SOx u zrak 5.4. Oporaba i odgovorno nabavljanje sirovina 2.5. Sigurnost osoblja i uvjeti rada u kamenolomu (*) 3.5. Ponovna uporaba tehnološkog otpada 4.5. Gospodarenje otpadnim vodama 5.5. Potrošnja energije 2.6. Omjeri utjecaja kamenoloma na okolinu (*) (neobvezno) 4.6. Ponovna uporaba tehnološkog otpada 5.6. Ekološki inovativni dizajni proizvoda (neobvezno) 2.7. Potrošnja energije u postrojenju za pretvorbu 4.7. Premazi i tinte 2.8. Gospodarenje vodama/otpadnim vodama u postrojenju za pretvorbu 2.9. Upravljanje prašinom u postrojenju za pretvorbu 2.10. Ponovna uporaba tehnološkog otpada iz postrojenja za pretvorbu 2.11. Regionalno integrirana proizvodnja u postrojenju za pretvorbu (neobvezno)

Procjena i verifikacija: posebni zahtjevi za procjenu i verifikaciju navedeni su unutar svakog mjerila.

Kad se od podnositelja zahtjeva traži da dostavi izjave, dokumentaciju, analize, izvješća o ispitivanju ili drugi dokaz kojim se pokazuje sukladnost s mjerilima, njih, prema potrebi, mogu dostaviti podnositelj zahtjeva i/ili njegovi dobavljači i/ili njihovi dobavljači itd., ovisno o slučaju.

Nadležna tijela priznaju ponajprije potvrde i verifikacije koje su izdala tijela akreditirana prema relevantnoj usklađenoj normi za ispitne i umjerne laboratorije te verifikacije tijela koja su akreditirana prema relevantnoj usklađenoj normi za tijela za certificiranje proizvoda, postupaka i usluga.

Prema potrebi, osim ispitnih metoda navedenih za svako mjerilo, mogu se primjenjivati i druge ispitne metode ako ih nadležno tijelo koje procjenjuje zahtjev prihvati kao jednakovrijedne.

Nadležna tijela mogu prema potrebi zatražiti popratnu dokumentaciju i mogu provoditi nezavisne verifikacije ili inspekcije na terenu radi provjere sukladnosti s predmetnim mjerilima.

Nadležnim se tijelima dostavlja obavijest o promjenama dobavljača i proizvodnih postrojenja povezanih s proizvodima kojima je dodijeljen znak za okoliš EU-a zajedno s popratnim podacima kojima se omogućuje verifikacija stalne sukladnosti s mjerilima.

Tvrde obloge kao preduvjet moraju biti u skladu sa svim važećim zakonskim zahtjevima zemalja u kojima se proizvod stavlja na tržište. Podnositelj zahtjeva dostavlja izjavu o sukladnosti proizvoda s tim zahtjevom.

Primjenjuju se sljedeće definicije:

(1) „ostaci iz proizvodnih procesa” znači fragmenti i izresci od postupaka rezanja i odbačeni proizvodi u proizvodnji tvrdih obloga od prirodnog kamena ili kamenog aglomerata;

(2) „mulj iz proizvodnih procesa” znači krute tvari dobivene pri pročišćavanju otpadnih voda na lokaciji kao rezultat postupaka upravljanja prašinom, rezanja i/ili završne obrade u proizvodnji tvrdih obloga od prirodnog kamena ili kamenog aglomerata;

(3) „obnovljiva energija” znači energija iz obnovljivih nefosilnih izvora, na primjer energija vjetra, solarna energija (toplinska i fotonaponska) te geotermalna energija, energija iz okoliša, energija plime, oseke, valova i slična energija iz oceana, hidroenergija, biomasa, plin dobiven od otpada, plin dobiven iz uređaja za obradu otpadnih voda i bioplin.

MJERILA ZA DODJELU ZNAKA ZA OKOLIŠ EU-a

1. HORIZONTALNA MJERILA ZAJEDNIČKA ZA SVE TVRDE OBLOGE I ZIDNE ELEMENTE

1.1. Vađenje industrijskih i građevinskih minerala

Vađenje industrijskih i građevinskih minerala (npr. vapnenac, glina, agregati, arhitektonski kamen itd.) za proizvodnju tvrde obloge sa znakom za okoliš EU-a provodi se samo na lokacijama koje su obuhvaćene sljedećom dokumentacijom:

— procjena utjecaja na okoliš i prema potrebi izvješće u skladu s Direktivom 2014/52/EU Europskog parlamenta i Vijeća (1),

— važeće odobrenje za vađenje koje je izdalo nadležno regionalno ili nacionalno tijelo,

— plan za upravljanje sanacijom povezan s odobrenjem za djelatnost vađenja,

— karta na kojoj je označena lokacija kamenoloma,

— izjava o sukladnosti s Uredbom (EU) br. 1143/2014 Europskog parlamenta i Vijeća (2) o sprječavanju i upravljanju unošenja i širenja invazivnih stranih vrsta,

— izjava o sukladnosti s Direktivom Vijeća 92/43/EEZ (3) (staništa) i Direktivom 2009/147/EZ Europskog parlamenta i Vijeća (4) (ptice).

Kad je riječ o zadnjoj navedenoj točki, u slučajevima kad se lokacije vađenja nalaze na područjima mreže Natura 2000 koja se sastoje od posebnih područja očuvanja u skladu s Direktivom 92/43/EEZ i posebnih zaštićenih područja u skladu s Direktivom 2009/147/EZ, vađenje se mora procijeniti i odobriti u skladu s odredbama utvrđenima u članku 6. Direktive 92/43/EEZ i moraju se uzeti u obzir odgovarajuće smjernice Europske komisije (5).

Kad je riječ o zadnjoj navedenoj točki, u slučajevima kad se lokacije vađenja nalaze izvan EU-a, ako se materijali vade iz područja koja su službeno predložena kao kandidati ili su prihvaćena kao područja od posebnog interesa za očuvanje, kao dio Smaragdne mreže u skladu s Preporukom br. 16 (1989.) i Rezolucijom br. 3 (1996.) Bernske konvencije (6) ili ako su to zaštićena područja koja su imenovana kao takva prema nacionalnom zakonodavstvu zemalja podrijetla odnosno zemalja izvoznica, vađenje se mora procijeniti i odobriti u skladu s odredbama kojima se pružaju jamstva jednakovrijedna onima iz direktiva 92/43/EEZ i 2009/147/EZ.

Procjena i verifikacija: podnositelj zahtjeva dostavlja izjavu o sukladnosti s ovim zahtjevom koju izdaju nadležna tijela ili primjerak odobrenja koja izdaju nadležna tijela te sve ostale potrebne izjave i dokumentaciju.

U planu za upravljanje sanacijom navode se ciljevi za sanaciju kamenoloma, idejni konačni projekt forme reljefa, uključujući predloženu uporabu zemljišta kamenoloma nakon završetka iskorištavanja, pojedinosti o provedbi učinkovitog programa obnove vegetacije i pojedinosti o učinkovitom programu praćenja za procjenu uspješnosti saniranih područja.

Ako se vađenje industrijskih ili građevinskih minerala obavljalo na područjima mreže Natura 2000 (u Uniji), u Smaragdnoj mreži ili na zaštićenim područjima određenima u skladu s nacionalnim zakonodavstvom zemalja podrijetla odnosno zemalja izvoznica (izvan Unije), podnositelj zahtjeva dostavlja izjavu o sukladnosti s tim zahtjevom koju izdaju nadležna tijela ili primjerak odobrenja koje izdaju nadležna tijela.

1.2. Ograničene tvari

Kao osnovu za dokazivanje sukladnosti sa svakim od podmjerila u okviru mjerila 1.2. podnositelj zahtjeva dostavlja popis svih relevantnih korištenih kemikalija zajedno s odgovarajućom dokumentacijom (sigurnosno-tehnički list i/ili izjava dobavljača kemikalija). Moraju se pregledati barem sve procesne kemikalije koje podnositelj zahtjeva upotrebljava u odgovarajućim proizvodnim procesima.

1.2. (a) Ograničenja upotrebe posebno zabrinjavajućih tvari

Sve ulazne kemikalije koje podnositelj zahtjeva upotrebljava u proizvodnom procesu i svi isporučeni materijali koji su dio krajnjeg proizvoda moraju biti obuhvaćeni izjavom dobavljača u kojoj se navodi da ne sadržavaju tvari u koncentracijama većima od 0,10 % (masenog udjela) koje ispunjavaju mjerila iz članka 57. Uredbe (EZ) br. 1907/2006 Europskog parlamenta i Vijeća (7), koje su utvrđene u skladu s postupkom opisanim u članku 59. te uredbe i uvrštene na popis posebno zabrinjavajućih tvari predloženih za uvrštenje za autorizaciju. Nije dopušteno odstupanje od ovog zahtjeva.

Procjena i verifikacija: podnositelj zahtjeva dostavlja izjavu da je proizvod proizveden od isporučenih kemikalija ili materijala koji ne sadržavaju posebno zabrinjavajuće tvari u koncentracijama većima od 0,10 % (masenog udjela). Uz izjavu se moraju priložiti sigurnosno-tehnički listovi upotrijebljenih procesnih kemikalija ili odgovarajuće izjave dobavljača kemikalija ili materijala.

Popis tvari utvrđenih kao posebno zabrinjavajuće i uvrštenih na popis predloženih tvari u skladu s člankom 59. Uredbe (EZ) br. 1907/2006 nalazi se na sljedećoj adresi:

http://echa.europa.eu/chem_data/authorisation_process/candidate_list_table_en.asp.

Na popis se upućuje na dan podnošenja zahtjeva za znak za okoliš EU-a.

1.2. (b) Ograničenja tvari razvrstanih na temelju Uredbe (EZ) br. 1272/2008 Europskog parlamenta i Vijeća (8)

Osim ako za njega postoji izuzeće u tablici 2., proizvod ne smije sadržavati tvari ili smjese u koncentracijama većima od 0,10 % (masenog udjela) kojima su dodijeljeni bilo koji od sljedećih razreda opasnosti, kategorija i povezanih šifri oznaka upozorenja u skladu s Uredbom (EZ) br. 1272/2008:

— opasnosti 1. skupine: karcinogene, mutagene i/ili reproduktivno toksične tvari (CMR) 1.A ili 1.B kategorije: H340, H350, H350i, H360, H360F, H360D, H360FD, H360Fd, H360Df,

— opasnosti 2. skupine: CMR 2. kategorije: H341, H351, H361, H361f, H361d, H361fd, H362; toksičnost za vodeni okoliš 1. kategorije: H400, H410; akutna toksičnost 1. i 2. kategorije: H300, H310, H330; aspiracijska toksičnost 1. kategorije: H304; specifična toksičnost za ciljane organe (STOT) 1. kategorije: H370, H372,

— opasnosti 3. skupine: toksičnost za vodeni okoliš 2., 3. i 4. kategorije: H411, H412, H413; akutna toksičnost 3. kategorije: H301, H311, H331; STOT 2. kategorije: H371, H373.

Od navedenog zahtjeva izuzima se uporaba tvari ili smjesa koje su kemijski izmijenjene tijekom proizvodnog procesa tako da se više ne primjenjuje nijedna relevantna opasnost pod koju je tvar ili smjesa razvrstana u skladu s Uredbom (EZ) br. 1272/2008.

Tablica 2.

Odstupanja od ograničenja tvari razvrstanih na temelju Uredbe (EZ) br. 1272/2008 i primjenjivi uvjeti

Vrsta tvari/smjese Primjenjivost Izuzeti razred opasnosti, kategorija i šifra oznake upozorenja Uvjeti za odstupanje Titanijev dioksid (TiO2) Svi materijali unutar područja primjene Karcinogen 2. kategorije, H351 (udisanje) TiO2 se ne dodaje proizvodu namjerno, ali je prisutan jer je prirodno onečišćenje u upotrijebljenim sirovinama. Sadržaj TiO2 (izražen kao TiO2) u bilo kojoj sirovini koja se upotrebljava za proizvodnju krajnjeg proizvoda nije veći od 2,0 % (masenog udjela). Kristalni silicijev dioksid Svi materijali unutar područja primjene Specifična toksičnost za ciljane organe (ponavljano izlaganje) 1. i 2. kategorije, H372, H373 Podnositelj zahtjeva dostavlja izjavu o sukladnosti s bilo kojim relevantnim uputama za sigurno rukovanje i doziranje navedenima u sigurnosno-tehničkom listu ili izjavi dobavljača. Postupci rezanja u tvornici izvode se alatima za mokre postupke ili suhim postupcima kad je postavljena vakuumska napa za prikupljanje prašine. Uz proizvod se isporučuju sigurnosne upute o izloženosti prašini tijekom bilo kakvih postupaka rezanja koje provode ugraditelji.

Procjena i verifikacija: podnositelj zahtjeva dostavlja popis svih relevantnih kemikalija upotrijebljenih u proizvodnom procesu zajedno s odgovarajućim sigurnosno-tehničkom listom ili izjavom dobavljača kemikalija.

Sve kemikalije koje sadržavaju tvari ili smjese koje su prema Uredbi o CLP-u razvrstane kao ograničene na temelju Uredbe (EZ) br. 1272/2008 moraju biti istaknute. Za procjenu količine ograničene tvari ili smjese koja ostaje u krajnjem proizvodu upotrebljava se približna doza upotrijebljene kemikalije, zajedno s koncentracijom ograničene tvari ili smjese iz te kemikalije (kako je predviđeno u sigurnosno-tehničkom listu ili izjavi dobavljača) i pretpostavljenim faktorom zadržavanja od 100 %.

Budući da više proizvoda ili potencijalnih proizvoda za koje se upotrebljavaju iste procesne kemikalije može biti obuhvaćeno jednom dozvolom, izračun za svaku kemikaliju mora biti predstavljen samo za najproblematičniji proizvod koji je obuhvaćen dozvolom za znak za okoliš EU-a (npr. proizvod koji je znatno površinski obrađen ili pigmentiran ili tiskan).

Obrazloženja za svako odstupanje od faktora zadržavanja od 100 % ili za kemijsku izmjenu ograničene opasne tvari ili smjese moraju biti dostavljena u pisanom obliku.

Za sve ograničene tvari ili smjese koje premašuju 0,10 % (masenog udjela) krajnje tvrde obloge mora se primijeniti odgovarajuće odstupanje i mora se dostaviti dokaz o sukladnosti sa svim relevantnim uvjetima odstupanja.

1.3. Emisije HOS-ova

Ne dopuštaju se površinske obrade smolama na bazi formaldehida.

Svi proizvodi od prirodnog kamena, keramike, pečene gline ili predgotovljenog betona na bazi hidrauličkih veziva ili alternativnih cemenata koji su površinski obrađeni spojevima koji sadržavaju HOS-ove moraju se ispitati na emisije HOS-ova i moraju biti u skladu s graničnim vrijednostima definiranima u nastavku.

Svi proizvodi od kamenog aglomerata na bazi veziva od smole moraju se ispitati na emisije HOS-ova bez obzira na prirodu bilo koje primijenjene površinske obrade i moraju biti u skladu s graničnim vrijednostima definiranima u nastavku.

Granična vrijednost (nakon 28 dana) Metoda Ukupno HOS-ova 300 μg/m3 EN 16516 Formaldehid 10 μg/m3 R-vrijednost < 1 Karcinogeni HOS-ovi 1.A i 1.B kategorije iz Prilogu H normi EN 16516:2017 (isključujući formaldehid i acetaldehid) 1 μg/m3 po pojedinačnoj tvari

Procjena i verifikacija: podnositelj zahtjeva izjavljuje je li površina krajnjeg proizvoda obrađena bilo kojim voskom, ljepilom, premazima, smolama ili sličnim kemikalijama za površinsku obradu i dostavlja sve povezane sigurnosno-tehničke listove ili izjave dobavljača o udjelu HOS-ova u upotrijebljenim kemikalijama za površinsku obradu.

Ako je potrebno ispitivanje emisije HOS-ova, podnositelj zahtjeva dostavlja izjavu o sukladnosti zajedno s izvješćem o ispitivanju provedenom u skladu s normom EN 16516. Ako se granične vrijednosti koncentracija u ispitnoj komori koje su utvrđene za 28 dana mogu postići u roku između 3 i 28 dana, ispitivanje u komori može se prijevremeno zaustaviti.

1.4. Prikladnost za upotrebu

Ovo se mjerilo ne odnosi na međuproizvode (tj. blokove od arhitektonskog kamena, hidraulička veziva ili alternativne cemente).

Podnositelj zahtjeva mora uspostaviti postupak kontrole i procjene kvalitete kako bi se osiguralo da su proizvodi prikladni za uporabu.

Procjena i verifikacija: podnositelj zahtjeva dostavlja izjavu o sukladnosti s ovim mjerilom zajedno sa sljedećim dokumentima:

— certifikacija proizvodnog pogona u skladu s normom ISO 9001 ili primjerak internog sustava upravljanja kvalitetom i povezanih postupaka osiguranja i kontrole kvalitete,

— detaljan opis postupka za rješavanje pritužbi potrošača,

— oznaka CE proizvoda u skladu s Uredbom (EU) br. 305/2011 (9) Europskog parlamenta i Vijeća (s iznimkom ploče stola, ploče umivaonika i kuhinjske radne ploče).

Po potrebi se dostavljaju dodatni dokazi o prikladnosti za uporabu. Takvi dokazi trebali bi se temeljiti na odgovarajućim EN ili ISO normama ili jednakovrijednim metodama. Okvirni, neiscrpni popis potencijalno relevantnih normi:

— proizvodi od prirodnog kamena: EN 1341, EN 1342, EN 1343, EN 1467, EN 1468, EN 1469, EN 12057, EN 12058 ili EN 12059,

— proizvodi od kamenog aglomerata na bazi veziva od smole: EN 15285, EN 15286, EN 15388 ili EN 16954;

— Keramički proizvodi i proizvodi od pečene gline: EN 1344, EN 13006 ili EN 14411;

— proizvodi od predgotovljenog betona na bazi hidrauličkih veziva ili alternativnih cemenata: EN 1338, EN 1339, EN 1340 ili EN 13748.

1.5. Informacije za korisnike

Ovo se mjerilo ne odnosi na međuproizvode (tj. blokove od arhitektonskog kamena, hidraulička veziva ili alternativne cemente).

Proizvod se prodaje s odgovarajućim informacijama za korisnike u kojima se navode savjeti o pravilnoj ugradnji, održavanju i odlaganju proizvoda.

Na ambalaži proizvoda ili u dokumentaciji koja dolazi uz proizvod moraju biti navedeni podaci za kontakt (telefon ili adresa e-pošte) i upućivanje na informacije na internetu za potrošače koji imaju upite ili trebaju konkretan savjet povezan s ugradnjom, održavanjem ili odlaganjem tvrde obloge ili zidnog elementa. Posebne informacije koje bi trebale biti dostupne uključuju:

— pojedinosti o svim relevantnim razredima tehničkih svojstava kojima se ukazuje na pogodno okruženje za upotrebu tvrde obloge na primjer, vlačna čvrstoća, otpornost na smrzavanje/apsorpcija vode, otpornost na mrlje i otpornost na kemikalije,

— pojedinosti o svakoj potrebnoj pripremi temeljne površine prije ugradnje, preporučene tehnike ugradnje te specifikacije za sve druge relevantne materijale koji se upotrebljavaju tijekom ugradnje, kao što su mortovi, sredstva za brtvljenje, premazi, ljepila, žbuka i sredstva za čišćenje koje upotrebljava ugraditelj,

— upute za rutinske postupke čišćenja i preporučena sredstva za čišćenje za tvrde obloge s površinama izloženima unutarnjim ili vanjskim okruženjima. Prema potrebi se dostavljaju i informacije o manje učestalim postupcima održavanja, kao što su obnavljanje podnih površina visokotlačnim uređajima za čišćenje ili ponovno nanošenje premaza i poliranje,

— informacije o ispravnom recikliranju ili ekološki prihvatljivom odlaganju ambalaže koja se isporučuje s tvrdom oblogom ostataka tvrde obloge nastalih tijekom ugradnje i samog proizvoda na kraju vijeka trajanja.

Procjena i verifikacija: podnositelj zahtjeva nadležnom tijelu dostavlja izjavu o sukladnosti s ovim mjerilom, sliku ambalaže visoke razlučivosti i poveznicu na internetsku verziju informacija za korisnike.

1.6. Informacije koje se pojavljuju na znaku za okoliš EU-a

Ako se upotrebljava neobvezna oznaka s poljem za tekst, na njoj se navode sljedeće tri izjave, kako je primjenjivo:

za proizvode od prirodnog kamena (polugotovi blokovi arhitektonskog kamena ili krajnji proizvodi):

— proizvodni proces učinkovit s obzirom na potrošnju materijala,

— smanjene emisije prašine,

— proizvodnja s recikliranjem otpadne vode zatvorenog kruga,

za proizvode od kamenog aglomerata na bazi veziva od smole:

— proizvodni proces učinkovit s obzirom na potrošnju materijala,

— proizvodni proces učinkovit s obzirom na potrošnju energije,

— smanjene emisije prašine,

za keramičke proizvode i proizvode od pečene gline:

— proizvodni proces učinkovit s obzirom na potrošnju materijala,

— proizvodni proces učinkovit s obzirom na potrošnju energije i s niskom razinom CO2,

— smanjene emisije prašine i spojeva koji su uzročnici zakiseljavanja u zrak,

za hidraulička veziva ili alternativne cemente (međuproizvodi u proizvodnji proizvoda od predgotovljenog betona ili sabijene zemlje):

— smanjene emisije CO2,

— smanjena emisija prašine,

— smanjene emisije spojeva koji su uzročnici zakiseljavanja u zrak,

za predgotovljeni beton ili sabijenu zemlju na bazi hidrauličkih veziva ili alternativnih cemenata:

— proizvodni proces učinkovit s obzirom na potrošnju materijala,

— proizvodni proces učinkovit s obzirom na potrošnju energije,

— upotrebljavaju se veziva s malim utjecajem na okoliš.

Podnositelj zahtjeva mora slijediti upute za pravilno korištenje logotipa znaka za okoliš EU-a navedene u Smjernicama za logotip znaka za okoliš EU-a:

http://ec.europa.eu/environment/ecolabel/documents/logo_guidelines.pdf

Procjena i verifikacija: podnositelj zahtjeva dostavlja izjavu o sukladnosti s ovim mjerilom zajedno sa slikom ambalaže proizvoda visoke razlučivosti na kojoj se jasno vide oznaka, registracijski broj/broj dozvole i, prema potrebi, izjave koje mogu biti navedene zajedno s tom oznakom.

1.7. Sustav upravljanja okolišem (neobvezno)

Ovo se mjerilo primjenjuje na proizvodni pogon podnositelja zahtjeva u kojem se proizvodi proizvod s dozvolom za znak za okoliš EU-a.

Podnositeljima zahtjeva koji imaju uspostavljen dokumentirani sustav upravljanja okolišem u skladu s normom ISO 14001 koji je certificirala akreditirana organizacija dodjeljuju se tri boda

ili

podnositeljima zahtjeva koji imaju uspostavljen dokumentirani sustav upravljanja okolišem u skladu sa sustavom upravljanja okolišem i neovisnog ocjenjivanja EU-a (EMAS) (10) koji je registrirala akreditirana organizacija dodjeljuje se pet bodova.

Procjena i verifikacija: podnositelj zahtjeva prema potrebi dostavlja primjerak važećeg certifikata u skladu s normom ISO 14001 ili dokaz o registraciji u sustavu EMAS te navodi pojedinosti o organizaciji koja je izvršila akreditaciju.

Ako je podnositelj zahtjeva certificiran i u skladu s normom ISO 14001 i u skladu s EMAS-om, dodjeljuju se samo bodovi za certifikat EMAS-a.

2. MJERILA ZA PROIZVODE OD PRIRODNOG KAMENA

Sustav vrednovanja

Znak za okoliš EU-a može se dodijeliti međuproizvodima iz kamenoloma (velikim blokovima ili pločama arhitektonskog kamena) koje izravno proizvode koncesionari kamenoloma i krajnjim proizvodima od prirodnog kamena proizvedenima u postrojenjima za pretvorbu.

Ako podnositelj zahtjeva nije koncesionar kamenoloma, a koncesionar nije obuhvaćeno dozvolom za znak za okoliš EU-a, podnositelj zahtjeva dostavlja izjavu o kamenolomu iz kojeg je dobiven materijal upotrijebljen za proizvodnju proizvoda od prirodnog kamena sa znakom za okoliš EU-a, zajedno s dostavnicama s datumom koji nije stariji od godine dana od datuma podnošenja zahtjeva.

U tom slučaju podnositelj zahtjeva dostavlja sve odgovarajuće deklaracije koncesionara kamenoloma kojima se dokazuje sukladnost sa svim zahtjevima za znak za okoliš EU-a povezanima s kamenolomom i svim drugim relevantnim neobveznim zahtjevima za koje se mogu dodijeliti bodovi.

Sustav vrednovanja i minimalni broj bodova potreban za proizvode od prirodnog kamena sa znakom za okoliš EU-a navedeni su u tablici u nastavku.

Mjerila za dodjeljivanje bodova Polugotovi blokovi ili ploče arhitektonskog kamena Krajnje prerađene tvrde obloge od prirodnog kamena 1.7. Sustav upravljanja okolišem kamenoloma (neobvezno) 0, 3 ili 5 bodova Nije primjenjivo 1.7. Sustav upravljanja okolišem postrojenja za pretvorbu (neobvezno) Nije primjenjivo 0, 3 ili 5 bodova 2.1. Potrošnja energije u kamenolomu Do 20 bodova Do 20 bodova 2.2. Učinkovitost s obzirom na potrošnju materijala u kamenolomu Do 25 bodova Do 25 bodova 2.6. Omjeri utjecaja kamenoloma na okolinu (neobvezno) Do 10 bodova Do 10 bodova 2.7. Potrošnja energije u postrojenju za pretvorbu Nije primjenjivo Do 20 bodova 2.8. Gospodarenje vodama i otpadnim vodama u postrojenju za pretvorbu Nije primjenjivo Do 5 bodova 2.10. Ponovna uporaba tehnološkog otpada iz postrojenja za pretvorbu Nije primjenjivo Do 10 bodova 2.11. Regionalno integrirana proizvodnja u postrojenju za pretvorbu (neobvezno) Nije primjenjivo Do 5 bodova Ukupni maksimalni broj bodova 60 100 Minimalni broj bodova potreban za znak za okoliš EU-a 30 50

Zahtjevi za kamenolom

2.1. Potrošnja energije u kamenolomu

Koncesionar kamenoloma uspostavlja program za sustavno praćenje, evidentiranje i smanjenje specifične potrošnje energije i specifičnih emisija CO2 na optimalne razine. Podnositelj zahtjeva izvješćuje o potrošnji energije ovisno o izvoru energije (npr. električna energija i dizel) i svrsi (npr. uporaba zgrada na lokaciji, rasvjeta, rad opreme za rezanje, rad crpki i vozila). Podnositelj zahtjeva izvješćuje o potrošnji energije za lokaciju na apsolutnoj osnovi (u jedinicama kWh ili MJ) i na osnovi specifične proizvodnje (u jedinicama kWh ili MJ po m3 materijala iz kamenoloma i po m3 ili t prodanog/proizvedenog materijala i spremnog za prodaju) za određenu kalendarsku godinu.

U planu za smanjenje specifične potrošnje energije i emisija CO2 moraju se opisati mjere koje su već poduzete ili se planiraju poduzeti (npr. učinkovitija uporaba postojeće opreme, ulaganje u učinkovitiju opremu, poboljšani prijevoz i logistika itd.).

Uz to se ukupno 20 bodova može dodijeliti na sljedeći način:

— do 10 bodova dodjeljuje se razmjerno količini potrošene energije (gorivo uvećano za električnu energiju) iz obnovljivih izvora (od 0 bodova za 0 % obnovljive energije do 10 bodova za 100 % obnovljive energije),

— do 5 bodova dodjeljuje se ovisno o načinu kupnje obnovljive električne energije na sljedeći način: privatnim sporazumima o energetskim uslugama za obnovljive izvore energije na lokaciji ili u blizini lokacije (5 bodova); korporativnim sporazumima o kupnji električne energije za obnovljive izvore energije na lokaciji ili u blizini lokacije (5 bodova); dugoročnim korporativnim sporazumima o kupnji električne energije za obnovljive izvore energije priključene na mrežu ili iz udaljene mreže (11) (4 boda); certifikacijama za zelenu električnu energiju (12) (3 boda); kupnjom certifikata jamstva o podrijetlu energije iz obnovljivih izvora za potpunu opskrbu električnom energijom ili zelenom tarifom od dobavljača komunalnih usluga (13) (2 boda),

— dodjeljuju se tri boda kad se za proizvod izvrši analiza ugljičnog otiska u skladu s normom ISO 14067 ili pet bodova ako su primijenjeni elementi metode za mjerenje ekološkog otiska proizvoda koji se odnose na emisije stakleničkih plinova (14).

Procjena i verifikacija: podnositelj zahtjeva dostavlja evidenciju o potrošnji energije za kamenolom za razdoblje od najmanje 12 mjeseci prije datuma dodjele dozvole za znak za okoliš EU-a i obvezuje se voditi takvu evidenciju tijekom razdoblja valjanosti dozvole za znak za okoliš EU-a. U evidenciji o potrošnji energije moraju se razlikovati različite vrste potrošenog goriva uz isticanje svih obnovljivih goriva ili obnovljivog udjela u miješanim gorivima. U planu za smanjenje specifične potrošnje energije i specifičnih emisija CO2 mora se barem definirati početno stanje s obzirom na potrošnju energije u kamenolomu u trenutku utvrđivanja plana, utvrditi i jasno kvantificirati različite izvore potrošnje energije u kamenolomu, utvrditi i opravdati mjere za smanjenje potrošnje energije te godišnje izvješćivati o rezultatima.

Podnositelj zahtjeva dostavlja pojedinosti o sklopljenom sporazumu o kupnji električne energije i ističe udio obnovljivih izvora energije koji se odnosi na električnu energiju koja se kupuje. Prema potrebi, u izjavi dobavljača električne energije pojašnjava se i. udio obnovljivih izvora energije u okviru isporučene električne energije, ii. priroda sklopljenog sporazuma o kupnji (tj. privatni sporazum o energetskim uslugama, korporativni sporazum o kupnji električne energije, neovisni certifikat zelene energije ili zelena tarifa) i iii. je li kupljena električna energija iz obnovljivih izvora energije na lokaciji ili u blizini lokacije.

Ako podnositelj zahtjeva kupi certifikate jamstva o podrijetlu radi povećanja udjela obnovljivih izvora energije, podnositelj zahtjeva dostavlja odgovarajuću dokumentaciju kako bi osigurao da su certifikati jamstva o podrijetlu kupljeni u skladu s načelima i pravilima rada Europskog sustava energetskih certifikata.

Ako se traže bodovi za analizu ugljičnog otiska, podnositelj zahtjeva dostavlja primjerak analize koja je provedena u skladu s normom ISO 14067 ili metodom za mjerenje ekološkog otiska proizvoda i koju je verificirala ovlaštena treća strana. Analizom otiska moraju se obuhvatiti svi proizvodni procesi koji su izravno povezani s vađenjem kamena u kamenolomu, prijevozom na lokaciji i izvan nje tijekom proizvodnje, emisijama povezanima s administrativnim postupcima (npr. uporaba zgrada na lokaciji) i prijevozom prodanog proizvoda do vrata kamenoloma ili lokalnog prometnog čvorišta (npr. željeznička stanica ili luka).

2.2. Učinkovitost s obzirom na potrošnju materijala u kamenolomu

Koncesionar kamenoloma dostavlja sljedeće podatke koji se odnose na aktivnosti vađenja i komercijalne aktivnosti u kamenolomu za posljednju kalendarsku godinu ili pomično 12-mjesečno razdoblje prije datuma dodjele dozvole za znak za okoliš EU-a:

— A: ukupna količina izvađenog materijala (m3),

— B: utrživi blokovi proizvedeni iz kategorije A (m3),

— C: ukupna količina otpada i materijala od vađenja minerala proizvedenih iz kategorije A koji ispunjavaju uvjete za razvrstavanje u nusproizvode (tj. fragmenti bloka, kamenje i sitne čestice) koji se prodaju (m3),

— D: ukupna količina otpada i materijala od vađenja minerala proizvedenih iz kategorije A koji ispunjavaju uvjete za razvrstavanje u nusproizvode (tj. fragmenti bloka, kamenje i sitne čestice) koji se interno upotrebljavaju u korisne svrhe zamjenom drugih materijala koji bi se inače upotrebljavali za ispunjavanje određene funkcije ili se skladište u područje za odlaganje nusproizvoda (m3),

— E: ukupna količina otpada od vađenja minerala proizvedenog iz kategorije A koji se prenosi u područje za odlaganje otpada od vađenja minerala ili odlagalište otpada i ukupna količina materijala proizvedenog iz kategorije A koji ispunjava uvjete za razvrstavanje u nusproizvode koji se skladište u području za odlaganje nusproizvoda (m3).

Ako su dostupni podaci u tonama, trebalo bi ih pretvoriti u m3 pomoću fiksnog faktora nasipne gustoće za kameni materijal koji se vadi.

Omjer učinkovitosti vađenja mora biti najmanje 0,50, a računa se na sljedeći način:

Uz to do 25 bodova se dodjeljuje razmjerno omjeru učinkovitosti vađenja koji dokaže podnositelj zahtjeva u odnosu na prag ekološke izvrsnosti od 1,00 (od 0 bodova za omjer učinkovitosti vađenja od 0,50 do 25 bodova za omjer učinkovitosti vađenja od 1,00).

Procjena i verifikacija: dostavlja se izjava koncesionara kamenoloma u kojoj se navode vrijednosti za A, B, C, D i E, izražene u m3, te izračun omjera učinkovitosti vađenja.

Za potrebe izračuna trebalo bi pretpostaviti da je A – B = C + D + E. Za svaki materijal koji je izračunan pod C i koji je prodan dostavljaju se fakture o isporuci materijala na druge lokacije.

2.3. Gospodarenje vodama/otpadnim vodama u kamenolomu

Podnositelj zahtjeva dostavlja opis uporabe vode tijekom rada u kamenolomu, uključujući strategije i metode za prikupljanje, ponovnu cirkulaciju i ponovnu uporabu vode.

Općenito:

— na lokaciji moraju biti provedene mjere za prikladno prikupljanje otjecanja oborinske vode kako bi se nadoknadila voda izgubljena u vlažnom mulju i isparavanjem,

— na lokaciji moraju biti provedene mjere za preusmjeravanje otjecanja oborinske vode putem odvodne mreže kako bi se spriječilo površinsko otjecanje kišnice preko radnog prostora i ulijevanje suspendiranih krutih tvari u bilo koje nepropusno jezero (iz kojeg se dovodi voda do opreme za rezanje) ili u prirodne vodotoke.

Ako se upotrebljavaju tehnike mokrog rezanja:

— voda za uporabu u opremi za mokro rezanje čuva se u nepropusnom spremniku (na primjer, rezervoar, obloženo jezero ili iskopano jezero u nepropusnoj stijeni),

— odvajanje krutih tvari od otpadnih voda od rezanja postiže se sustavima za taloženje, rezervoarima, ciklonskim separatorima, pročišćivačima s pločom pod nagibom, filtarskim prešama ili bilo kojom njihovom kombinacijom. Pročišćena voda vraća se u nepropusno jezero ili spremnik iz kojeg se voda dovodi do opreme za rezanje,

— istaloženi mulj isušuje se prije: unutarnje uporabe u korisne svrhe, vanjske uporabe u korisne svrhe ili prijevoza izvan lokacije do prikladnog odlagališta otpada.

Procjena i verifikacija: koncesionar kamenoloma dostavlja izjavu o sukladnosti s ovim mjerilom zajedno s odgovarajućom dokumentacijom u kojoj se opisuje kako se voda upotrebljava na lokaciji i navode pojedinosti o sustavu upravljanja vodama, procesima odvajanja i odlaganja mulja te odredištima mulja.

2.4. Upravljanje prašinom u kamenolomu

Podnositelj zahtjeva mora dokazati da su provedene mjere za radnu lokaciju za upravljanje prašinom u kamenolomu. Mjere se mogu razlikovati od lokacije do lokacije, ali trebale bi obuhvaćati sljedeće aspekte za sve lokacije:

— primjena sustava prskanja vodom za uklanjanje prašine ili vakuumskih napa povezanih s filtarskim vrećicama za prašinu/elektrostatskim taložnicima za bilo kakve postupke suhog rezanja, drobljenja ili druge postupke kojima mogu nastati znatne količine prašine,

— utvrđeni plan za premještanje, izmjenu ili zaustavljanje radova na lokaciji kako bi se spriječile ili smanjile emisije prašine u zrak tijekom razdoblja nepovoljnog vremena (nije primjenjivo na podzemne kamenolome),

— uključivanje zaštite od vjetra u projekt kamenoloma, kojom se nastoji smanjiti brzina vjetra i time smanjiti emisije prašine i erozija tla na lokaciji (npr. vjetrobranske ograde ili vjetrobrani koji se sastoje od jednog ili više redova biljaka uz granicu područja za odlaganje otpada od vađenja minerala, uključujući postrojenje za otpad od vađenja minerala i/ili područje za gospodarenje otpadom od vađenja minerala),

— osiguravanje zatvorenog skladišnog prostora za sav isušen mulj od mokrog rezanja i/ili svu prašinu od postupaka suhog rezanja prije prodaje, prije slanja na odlagalište ili ponovne uporabe na lokaciji,

— pokrivanje najčešće korištenih cestovnih površina betonom ili asfaltom,

— osiguravanje odgovarajuće obuke zaposlenika o dobroj praksi za upravljanje prašinom i osiguravanje odgovarajuće osobne zaštitne opreme za zaposlenike i posjetitelje,

— osiguravanje rutinskih zdravstvenih pregleda za zaposlenike uz mogućnost češćeg praćenja radi utvrđivanja respiratornih smetnji i moguće pojave silikoze (potonje je primjenjivo samo na kamenolome granita i drugih silikatnih stijena).

Procjena i verifikacija: koncesionar kamenoloma dostavlja izjavu o sukladnosti s ovim mjerilom, zajedno s odgovarajućom dokumentacijom i i. opisom mjera za upravljanje prašinom koje se provode u kamenolomu i ii. pojedinostima o sustavu zdravstvenih pregleda za zaposlenike prema potrebi.

2.5. Sigurnost osoblja i uvjeti rada u kamenolomu

Podnositelj zahtjeva dostavlja opis pravila za zaštitu zdravlja i sigurnost na radu koja su na snazi u kamenolomu. Pravila obuhvaćaju barem:

— sustavnu analizu svih velikih opasnosti i rizika koji se mogu pojaviti u kamenolomu,

— plan obuke zaposlenika koji se odnosi na određene radne postupke u kamenolomu,

— plan inspekcije i održavanja za sve strojeve, alate, električne instalacije, vozila, ljestve, pješačke putove, stube, sigurnosne ograde i ostalu odgovarajuću opremu,

— postavljanje pričvršćenih štitnika oko pokretnih dijelova strojeva kao što su remeni, remenice, zupčanici i podesivi štitnici za kružne pile,

— kontrole za brzo otpuštanje za isključivanje napajanja ručnih električnih alata i sigurnosni prekidači za hitne slučajeve na upravljačkim pločama za sve teške strojeve,

— sigurno čuvanje bilo kakvih eksploziva na lokaciji,

— odgovarajuću opremu za prijevoz i dizanje za premještanje i pozicioniranje blokova od arhitektonskog kamena i velikih fragmenata blokova,

— planove za hitne slučajeve i obuku za pružanje prve pomoći za osoblje,

— osiguravanje osobne zaštitne opreme za sve osoblje i posjetitelje lokacije,

— jasno utvrđivanje područja s opasnošću od visoke razine buke.

Moraju biti zajamčeni sljedeći aspekti koji se odnose na radne uvjete:

— pristup sanitarnom čvoru, svlačionici i kantini za radnike i opskrba pitkom vodom u svako doba,

— sukladnost s nacionalnim zakonima i propisima ili temeljnim konvencijama Međunarodne organizacije rada (ILO), pri čemu se u obzir uzimaju oni koji su stroži,

— ugovori o radu za sve zaposlenike u kojima se jasno opisuje relevantni posao, najveći dozvoljeni broj obveznih radnih sati, plaća, doprinosi za socijalno osiguranje (ili drugo odgovarajuće osiguranje od nezgoda u zemljama u kojima socijalno osiguranje ne postoji), prava na godišnji odmor i otkazni rok,

— potpuna sukladnost sa zakonodavstvom EU-a ili nacionalnim zakonodavstvom u području zaštite zdravlja i sigurnosti na radu.

Procjena i verifikacija: podnositelj zahtjeva dostavlja izjavu o sukladnosti s ovim mjerilom zajedno s primjerkom svojeg pravilnika za zaštitu zdravlja i sigurnost na radu.

Ako se poziva na sukladnost s konvencijama ILO-a, podnositelj zahtjeva dužan je dobiti verifikaciju treće strane, zajedno s potvrdama o provjeri lokacije, da su u kamenolomu poštuju primjenjiva načela iz temeljnih konvencija ILO-a u nastavku.

Temeljne konvencije ILO-a:

a) dječji rad: i. Konvencija o najnižoj dobi za zapošljavanje, 1973. (br. 138); ii. Konvencija o najgorim oblicima dječjeg rada, 1999. (br. 182);

b) prisilni i obvezni rad: i. Konvencija o prisilnom radu, 1930. (br. 29) i Protokol uz Konvenciju o prisilnom radu iz 2014.; ii. Konvencija o ukidanju prisilnog rada, 1957. (br. 105);

c) sloboda udruživanja i pravo na kolektivno pregovaranje: i. Konvencija o slobodi udruživanja i zaštiti prava na organiziranje, 1948. (br. 87); ii. Konvencija o pravu na organiziranje i kolektivno pregovaranje, 1949. (br. 98);

d) diskriminacija: i. Konvencija o jednakosti plaća, 1951. (br. 100); ii. Konvencija o diskriminaciji u odnosu na zaposlenje i zanimanje (br. 111).

Ako se kamenolom ne nalazi u državi članici, obvezna je verifikacija treće strane (na primjer, program društva Fairstone ili drugi programi s barem jednakovrijednim mjerilima za zaštitu zdravlja i sigurnost na radu i radne uvjete koji su navedeni).

2.6. Omjeri utjecaja kamenoloma na okolinu (neobvezno)

Koncesionar kamenoloma dostavlja sljedeće podatke koji se odnose na kamenolom kako bi se omogućio izračun omjera otiska kamenoloma ili omjera korisnog iskorištavanja zemljišta kamenoloma, na temelju satelitske snimke lokacije koja nije snimljena više od jedne godine prije datuma dodjele dozvole za znak za okoliš EU-a:

— QF: prednje lice kamenoloma (aktivno područje) (m2),

— EWDA: područje za odlaganje otpada od vađenja (m2),

— BPDA: područje za odlaganje nusproizvoda (m2),

— TAA: ukupno odobreno područje za lokaciju na kojoj se provodi vađenje (m2),

— BA: područje bioraznolikosti i. na kojem su razvijeni površinski sloj tla i vegetacijski pokrov ili močvarna područja/planirana područja trstika pomoću autohtonih vrsta u sklopu progresivne rehabilitacije i/ili ii. na kojem površinski sloj tla i vegetacija jednostavno nisu ni bili oštećeni, a koje nije izolirano u manjim područjima unutar kamenoloma (m2),

— REA: područje za obnovljive izvore energije na kojem zemljište služi za proizvodnju električne energije iz solarne energije, hidroelektrične energije, energije vjetra ili energije biomase (m2). Omjer otiska kamenoloma Omjer korisnog iskorištenja zemljišta Izračun Prag za 0 bodova 0,70 0,00 Prag za 5 bodova 0,20 0,40

Do ukupno 10 bodova (pet za svaki omjer) dodjeljuje se razmjerno tome koliko se omjeri približavaju relevantnim pragovima za pet bodova ili ih premašuju, što dokazuje podnositelj zahtjeva.

Procjena i verifikacija: koncesionar kamenoloma dostavlja izjavu zajedno s dokumentacijom koja uključuje karte ili satelitske snimke na kojima su prikazani QF, EDWA, BPDA, TAA, BA i REA uz procjene površine svakog područja.

Zahtjevi za postrojenje za pretvorbu

2.7. Potrošnja energije u postrojenju za pretvorbu

Podnositelj zahtjeva uspostavlja program za sustavno praćenje, evidentiranje i smanjenje specifične potrošnje energije i specifičnih emisija CO2 u postrojenju za pretvorbu na optimalne razine. Podnositelj zahtjeva izvješćuje o potrošnji energije ovisno o izvoru energije (npr. električna energija i dizel) i svrsi (npr. uporaba zgrada na lokaciji, rasvjeta, rad opreme za rezanje, rad crpki i vozila). Podnositelj zahtjeva izvješćuje o potrošnji energije za lokaciju na apsolutnoj osnovi (u jedinicama kWh ili MJ) i na osnovi specifične proizvodnje (u jedinicama kWh ili MJ po m3 i po m2 ili t prodanog/proizvedenog materijala i spremnog za prodaju) za određenu kalendarsku godinu.

U planu za smanjenje specifične potrošnje energije i specifičnih emisija CO2 moraju se opisati mjere koje su već poduzete ili se planiraju poduzeti (npr. učinkovitija uporaba postojeće opreme, ulaganje u učinkovitiju opremu, poboljšani prijevoz i logistika itd.).

Uz to se ukupno 20 bodova može dodijeliti na sljedeći način:

— do 10 bodova dodjeljuje se razmjerno količini potrošene energije (gorivo uvećano za električnu energiju) iz obnovljivih izvora (od 0 bodova za 0 % obnovljive energije do 10 bodova za 100 % obnovljive energije),

— do 5 bodova dodjeljuje se ovisno o načinu kupnje obnovljive električne energije na sljedeći način: privatnim sporazumima o energetskim uslugama za obnovljive izvore energije na lokaciji ili u blizini lokacije (5 bodova); korporativnim sporazumima o kupnji električne energije za obnovljive izvore energije na lokaciji ili u blizini lokacije (5 bodova); dugoročnim korporativnim sporazumima o kupnji električne energije za obnovljive izvore energije priključene na mrežu ili iz udaljene mreže (15) (4 boda); certifikacijama za zelenu električnu energiju (16) (3 boda); kupnjom certifikata jamstva o podrijetlu energije iz obnovljivih izvora za potpunu opskrbu električnom energijom ili zelenom tarifom od dobavljača komunalnih usluga (17) (2 boda),

— dodjeljuju se tri boda kad se za proizvod izvrši analiza ugljičnog otiska u skladu s normom ISO 14067 ili pet bodova ako su primijenjeni elementi metode za mjerenje ekološkog otiska proizvoda koji se odnose na emisije stakleničkih plinova (18).

Procjena i verifikacija: podnositelj zahtjeva dostavlja evidenciju o potrošnji energije za postrojenje za pretvorbu za razdoblje od najmanje 12 mjeseci prije datuma dodjele dozvole za znak za okoliš EU-a i obvezuje se voditi takvu evidenciju tijekom razdoblja valjanosti dozvole za znak za okoliš EU-a. U evidenciji o potrošnji energije moraju se razlikovati različite vrste potrošenog goriva uz isticanje svih obnovljivih goriva ili obnovljivog udjela u miješanim gorivima. U planu za smanjenje specifične potrošnje energije i specifičnih emisija CO2 mora se barem definirati početno stanje s obzirom na specifičnu potrošnju energije u postrojenju za pretvorbu u trenutku utvrđivanja plana, utvrditi i jasno kvantificirati različite izvore potrošnje energije u postrojenju za pretvorbu, utvrditi i opravdati mjere za smanjenje specifične potrošnje energije te godišnje izvješćivati o rezultatima.

Podnositelj zahtjeva dostavlja pojedinosti o sklopljenom sporazumu o kupnji električne energije i ističe udio obnovljivih izvora energije koji se odnosi na električnu energiju koja se kupuje. Prema potrebi, u izjavi dobavljača električne energije pojašnjava se i. udio obnovljivih izvora energije u okviru isporučene električne energije, ii. priroda sklopljenog sporazuma o kupnji (tj. privatni sporazum o energetskim uslugama, korporativni sporazum o kupnji električne energije, neovisni certifikat zelene energije ili zelena tarifa) i iii. je li kupljena električna energija iz obnovljivih izvora energije na lokaciji ili u blizini lokacije.

Ako podnositelj zahtjeva kupi certifikate jamstva o podrijetlu radi povećanja udjela obnovljivih izvora energije, podnositelj zahtjeva dostavlja odgovarajuću dokumentaciju kako bi osigurao da su certifikati jamstva o podrijetlu kupljeni u skladu s načelima i pravilima rada Europskog sustava energetskih certifikata.

Ako se traže bodovi za analizu ugljičnog otiska, podnositelj zahtjeva dostavlja primjerak analize koja je provedena u skladu s normom ISO 14067 ili metodom za mjerenje ekološkog otiska proizvoda i koju je verificirala ovlaštena treća strana. Analizom otiska moraju se obuhvatiti svi proizvodni procesi koji su izravno povezani s vađenjem kamena u kamenolomu i postrojenju za pretvorbu, prijevozom na lokaciji i izvan nje tijekom proizvodnje, emisijama povezanima s administrativnim postupcima (npr. uporaba zgrada na lokaciji) i prijevozom prodanog proizvoda do vrata postrojenja za pretvorbu ili lokalnog prometnog čvorišta (npr. željeznička stanica ili luka).

2.8. Gospodarenje vodama/otpadnim vodama u postrojenju za pretvorbu

Podnositelj zahtjeva dostavlja opis uporabe vode u postrojenju za pretvorbu prirodnog kamena, uključujući strategije i metode za prikupljanje, ponovnu cirkulaciju i ponovnu uporabu vode.

Dobivanje krutih tvari iz otpadnih voda od postupaka rezanja mora se provesti na lokaciji primjenom načela sedimentacije i/ili filtracije.

Pročišćene otpadne vode moraju se čuvati na lokaciji i ponovno cirkulirati za svrhe postupaka rezanja, upravljanja prašinom ili za druge svrhe.

Uz to se dodjeljuje pet bodova za ugradnju sustava za prikupljanje i čuvanje kišnice koja pada na nepropusna područja na lokaciji i za sprečavanje površinskog otjecanja kišnice preko radnog prostora i ulijevanja suspendiranih krutih tvari u bilo koje nepropusno jezero (iz kojeg se dovodi voda do opreme za rezanje) ili u prirodne vodotoke.

Procjena i verifikacija: podnositelj zahtjeva dostavlja izjavu o sukladnosti s ovim mjerilom, zajedno s odgovarajućom dokumentacijom u kojoj se opisuje upotreba vode na lokaciji, mreža za prikupljanje otpadnih voda/kišnice te sustav za pročišćavanje i ponovnu cirkulaciju otpadnih voda.

2.9. Upravljanje prašinom u postrojenju za pretvorbu

Podnositelj zahtjeva mora dokazati da su provedene mjere za radnu lokaciju za upravljanje prašinom u postrojenju za pretvorbu. Mjere se mogu razlikovati od lokacije do lokacije, ali trebale bi obuhvaćati sljedeće aspekte za sve lokacije:

— primjena sustava prskanja vodom za uklanjanje prašine ili vakuumskih napa povezanih s filtarskim vrećicama za prašinu/elektrostatskim taložnicima za bilo kakve postupke suhog rezanja ili oblikovanja kojima mogu nastati znatne količine prašine,

— redovito čišćenje prašine s unutarnjih podova prskanjem vode po površinama s odvodom u sustav za pročišćavanje vode na lokaciji ili upotrebom vakuumskog uređaja za uklanjanje suhe prašine (suha prašina ne smije se mesti),

— osiguravanje zatvorenog skladišnog prostora za sav isušen mulj od mokrog rezanja i/ili svu prašinu od postupaka suhog rezanja prije prodaje, prije otpreme radi ponovne uporabe, prije ponovne uporabe na lokaciji ili prije slanja na odlagalište,

— pokrivanje najčešće korištenih cestovnih površina betonom ili asfaltom,

— osiguravanje odgovarajuće obuke zaposlenika o dobroj praksi za upravljanje prašinom i osiguravanje odgovarajuće osobne zaštitne opreme za zaposlenike i posjetitelje,

— osiguravanje rutinskih zdravstvenih pregleda za zaposlenike uz mogućnost češćeg praćenja radi utvrđivanja respiratornih smetnji i moguće pojave silikoze (potonje je primjenjivo samo na postrojenja za pretvorbu u kojima se obrađuje granit i druge silikatne stijene).

Procjena i verifikacija: podnositelj zahtjeva dostavlja izjavu o sukladnosti s ovim mjerilom zajedno s odgovarajućom dokumentacijom i i. opisom mjera za upravljanje prašinom koje se provode u postrojenju za pretvorbu i ii. pojedinostima o sustavu zdravstvenih pregleda za zaposlenike prema potrebi.

2.10. Ponovna uporaba tehnološkog otpada iz postrojenja za pretvorbu

Podnositelj zahtjeva sastavlja evidenciju o proizvodnji tehnološkog otpada za postrojenje za pretvorbu. U evidenciji se navode vrsta i količina proizvedenog otpada (npr. ostaci iz proizvodnih procesa i mulj iz proizvodnih procesa).

Evidencija tehnološkog otpada mora obuhvaćati razdoblje od 12 mjeseci tijekom kojeg se ukupni opseg proizvodnje procjenjuje s obzirom na masu (kg ili tona) i površinu (m2).

Najmanje 80 % mase ostataka iz proizvodnih procesa obrade prirodnog kamena na lokaciji ponovno se upotrebljava u drugim primjenama ili se čuva na lokaciji u pripremi za buduću prodaju.

Uz to se ukupno 10 bodova može dodijeliti na sljedeći način:

— do pet bodova dodjeljuje se razmjerno stopi ponovne uporabe ostataka iz proizvodnih procesa koju dokaže podnositelj zahtjeva, do maksimalno 100 % ponovne uporabe prema masi (od 0 bodova za 80 % ponovne uporabe ostataka iz proizvodnih procesa do pet bodova za 100 % ponovne uporabe ostataka iz proizvodnih procesa),

— do pet bodova dodjeljuje se razmjerno razini ponovne uporabe mulja iz proizvodnih procesa koju dokaže podnositelj zahtjeva, do maksimalno 100 % (od 0 bodova za 0 % ponovne uporabe mulja iz proizvodnih procesa do pet bodova za 100 % ponovne uporabe mulja iz proizvodnih procesa).

Procjena i verifikacija: podnositelj zahtjeva dostavlja evidenciju o otpadu za postrojenje za pretvorbu za razdoblje od najmanje 12 mjeseci prije datuma dodjele dozvole za znak za okoliš EU-a i obvezuje se voditi takvu evidenciju tijekom razdoblja valjanosti dozvole za znak za okoliš EU-a.

Podnositelj zahtjeva dostavlja izjavu o sukladnosti s obveznim zahtjevom ovog mjerila zajedno s izračunom ukupne količine ostataka iz proizvodnih procesa (u kg ili t). Dostavljaju se i pojedinosti o odredištu tog tehnološkog otpada uz pojašnjenja o tome radi li se o vanjskoj ponovnoj uporabi u drugom procesu ili slanju na odlagalište. Za svaku vanjsku ponovnu uporabu ili odlaganje na odlagalištu prilažu se bilješke o otpremi.

2.11. Regionalno integrirana proizvodnja u postrojenju za pretvorbu (neobvezno)

Ovo se mjerilo primjenjuje na udaljenost za prijevoz od vrata kamenoloma do vrata postrojenja za pretvorbu te je specifično za proizvode od prirodnog kamena iz određenog kamenoloma.

Dodjeljuje se do pet bodova, ovisno o tome koliko je udaljenost za prijevoz za polugotove blokove od arhitektonskog kamena od kamenoloma do postrojenja za pretvorbu, prema dokazima podnositelja zahtjeva, manja od 260 km (od 0 bodova ako je ≥ 260 km do pet bodova ako je ≤ 10 km).

Procjena i verifikacija: podnositelj zahtjeva mora navesti adresu postrojenja za pretvorbu i adresu ili zemljopisni položaj relevantnih vrata kamenoloma. Podnositelj zahtjeva mora opisati i načine na koji se polugotovi blokovi od arhitektonskog kamena prevoze do postrojenja za pretvorbu.

Prometni put i ukupna udaljenost procjenjuju se i prikazuju na karti uz pomoć satelitskih karata i besplatno dostupnog softvera za procjenu udaljenosti.

3. MJERILA ZA PROIZVODE OD KAMENOG AGLOMERATA NA BAZI VEZIVA OD SMOLE

Sustav vrednovanja

Sustav vrednovanja i minimalni broj bodova potreban za proizvode od kamenog aglomerata sa znakom za okoliš EU-a navedeni su u tablici u nastavku.

Mjerila za dodjeljivanje bodova Proizvodi od kamenog aglomerata 1.7. Sustav upravljanja okolišem (neobvezno) 0, 3 ili 5 bodova 3.1. Potrošnja energije Do 30 bodova 3.3. Sadržaj recikliranih/sekundarnih materijala Do 35 bodova 3.4. Sadržaj veziva od smole Do 20 bodova 3.5. Ponovna uporaba tehnološkog otpada Do 10 bodova Ukupni maksimalni broj bodova 100 Minimalni broj bodova potreban za znak za okoliš EU-a 50

3.1. Potrošnja energije

Specifična potrošnja električne energije za proizvodnju kamenog aglomerata (uključujući postupak dobivanja serija sirovina, primarno miješanje, sekundarno miješanje, lijevanje i završnu obradu) ne smije biti veća od 1,1 MJ/kg.

Ako se brusi sirovina kamena, specifična potrošnja električne energije za brušenje (u MJ/kg) iskazuje se odvojeno, ali se ne dodaje iznosu za cijeli proces.

Uz to se ukupno 30 bodova može dodijeliti na sljedeći način:

— do 10 bodova dodjeljuje se razmjerno razini smanjenja specifične potrošnje električne energije za proizvodnju prema pragu ekološke izvrsnosti od 0,7 MJ/kg (od 0 bodova za 1,1 MJ/kg do 10 bodova za 0,7 MJ/kg),

— do 10 bodova može se dodijeliti razmjerno količini potrošene električne energije iz obnovljivih izvora (od 0 bodova za 0 % obnovljive električne energije do 10 bodova za 100 % obnovljive električne energije),

— do 10 bodova dodjeljuje se ovisno o načinu kupnje obnovljive električne energije na sljedeći način: privatnim sporazumima o energetskim uslugama za obnovljive izvore energije na lokaciji ili u blizini lokacije (10 bodova); korporativnim sporazumima o kupnji električne energije za obnovljive izvore energije na lokaciji ili u blizini lokacije (10 bodova); dugoročnim korporativnim sporazumima o kupnji električne energije za obnovljive izvore energije priključene na mrežu ili iz udaljene mreže (19) (8 bodova); certifikacijama za zelenu električnu energiju (20) (6 bodova); kupnjom certifikata jamstva o podrijetlu energije iz obnovljivih izvora za potpunu opskrbu električnom energijom ili zelenom tarifom od dobavljača komunalnih usluga (21) (4 boda),

Procjena i verifikacija: specifična potrošnja električne energije za proizvodnju računa se tako da se potrošnja električne energije za relevantnu opremu podijeli s obujmom proizvodnje (u kg ili m3). Iskazani podaci moraju biti reprezentativni za proizvode koji se prijavljuju za znak za okoliš EU-a. Ako različiti proizvodi obuhvaćeni istim zahtjevom imaju značajno različite vrijednosti, podaci se iskazuju odvojeno za svaki proizvod. Ako su podaci o proizvodnji dostupni u m3, trebalo bi ih pretvoriti u kg pomoću odgovarajućeg faktora nasipne gustoće (u kg/m3) proizvoda od kamenog aglomerata.

Podnositelj zahtjeva dostavlja pojedinosti o sklopljenom sporazumu o kupnji električne energije i ističe udio obnovljivih izvora energije koji se odnosi na električnu energiju koja se kupuje. Prema potrebi, u izjavi dobavljača električne energije pojašnjava se i. udio obnovljivih izvora energije u okviru isporučene električne energije, ii. priroda sklopljenog sporazuma o kupnji (tj. privatni sporazum o energetskim uslugama, korporativni sporazum o kupnji električne energije, neovisni certifikat zelene energije ili zelena tarifa) i iii. je li kupljena električna energija iz obnovljivih izvora energije na lokaciji ili u blizini lokacije.

Ako podnositelj zahtjeva kupi certifikate jamstva o podrijetlu radi povećanja udjela obnovljivih izvora energije, podnositelj zahtjeva dostavlja odgovarajuću dokumentaciju kako bi osigurao da su certifikati jamstva o podrijetlu kupljeni u skladu s načelima i pravilima rada Europskog sustava energetskih certifikata.

3.2. Upravljanje prašinom i kvaliteta zraka

Sva radna područja u kojima postoji opasnost od izlaganja stirenu, u kojima koncentracija stirena prema podacima koji se prate može premašiti 20 ppm (ili 85 mg/m3), moraju biti jasno označena i dobro prozračivana.

Formulacije smole doziraju se i miješaju u zatvorenim sustavima.

Podnositelj zahtjeva mora dokazati da su na lokaciji provedene mjere za upravljanje prašinom. Mjere se mogu razlikovati od lokacije do lokacije, ali trebale bi obuhvaćati sljedeće aspekte za sve lokacije:

— primjena sustava prskanja vodom za uklanjanje prašine ili vakuumskih napa povezanih s filtarskim vrećicama za prašinu/elektrostatskim taložnicima za bilo kakve postupke suhog rezanja, drobljenja ili druge postupke kojima mogu nastati znatne količine prašine,

— redovito čišćenje prašine s unutarnjih podova prskanjem vode po površinama s odvodom u sustav za pročišćavanje vode na lokaciji ili upotrebom vakuumskog uređaja za uklanjanje suhe prašine (suha prašina ne smije se mesti),

— osiguravanje zatvorenog skladišnog prostora za sav isušen mulj od mokrog rezanja i/ili svu prašinu od postupaka suhog rezanja prije prodaje, prije otpreme radi ponovne uporabe, prije ponovne uporabe na lokaciji ili prije slanja na odlagalište,

— pokrivanje najčešće korištenih cestovnih površina betonom ili asfaltom,

— osiguravanje odgovarajuće obuke zaposlenika o dobroj praksi za upravljanje prašinom i osiguravanje odgovarajuće osobne zaštitne opreme za zaposlenike i posjetitelje,

— osiguravanje rutinskih zdravstvenih pregleda za zaposlenike uz mogućnost češćeg praćenja radi utvrđivanja respiratornih smetnji i moguće pojave silikoze (potonje je primjenjivo samo na postrojenja u kojima se obrađuju proizvodi na bazi kremena).

Procjena i verifikacija: podnositelj zahtjeva dostavlja izjavu o sukladnosti s ovim mjerilom zajedno s odgovarajućom dokumentacijom i i. opisom svih radnih područja na kojima postoji opasnost od izlaganja stirenu i pojedinostima o postojećem ventilacijskom sustavu, ii. opisom mjera za upravljanje prašinom provedenih u proizvodnom pogonu i iii. pojedinostima o postojećem sustavu zdravstvenih pregleda za zaposlenike prema potrebi.

3.3. Sadržaj recikliranih/sekundarnih materijala

Podnositelj zahtjeva procjenjuje i dokumentira regionalnu dostupnost neobrađenog materijala, recikliranog materijala iz otpada proizvedenog različitim proizvodnim procesima i sekundarnog materijala iz nusproizvoda različitih proizvodnih procesa. Navode se približne udaljenosti za prijevoz od dokumentiranih izvora materijala.

Uz to se do 35 bodova dodjeljuje razmjerno stavljanju recikliranih/sekundarnih materijala u proizvod od kamenog aglomerata do praga ekološke izvrsnosti od 35 % masenog udjela (od 0 bodova za 0 % masenog udjela do 35 bodova za ≥ 35 % masenog udjela recikliranog/sekundarnog materijala).

Stavljanje prašine, odsječaka i odbačenih ostataka proizvoda od kamenog aglomerata u nove proizvode ne smatra se udjelom recikliranog sadržaja ako se vraćaju u isti proces iz kojeg su nastali.

Procjena i verifikacija: podnositelj zahtjeva dostavlja izjavu o sukladnosti s obveznim zahtjevom ovog mjerila zajedno s dokumentacijom u kojoj se navodi utvrđivanje i regionalna dostupnost neobrađenih, recikliranih i sekundarnih materijala.

Reciklirani ili sekundarni materijali računaju se u udjelu recikliranog/sekundarnog materijala samo ako su dobiveni iz izvora čija je udaljenost od proizvodnog pogona za kameni aglomerat najviše 2,5 puta veća od udaljenosti glavnih upotrijebljenih neobrađenih materijala (npr. mramor i kremen).

Mora se priložiti mjesečna bilanca recikliranih/sekundarnih materijala za 12 mjeseci proizvodnje prije datuma dodjele dozvole za znak za okoliš EU-a, a podnositelj zahtjeva obvezuje se voditi takvu bilancu tijekom razdoblja valjanosti dozvole za znak za okoliš EU-a. U bilanci se moraju navesti količine ulaznih recikliranih/sekundarnih materijala (dokazano dostavnicama i fakturama) i izlaznih recikliranih/sekundarnih materijala u svim prodanim proizvodima od kamenog aglomerata ili onima spremnima za prodaju s deklaracijom o udjelu recikliranog/sekundarnog materijala (dokazano količinama proizvoda i deklaracijom o postotku).

Deklaracije za udio recikliranog i/ili sekundarnog materijala moraju biti reprezentativne za sastave smjese koji se upotrebljavaju u serijama proizvoda sa znakom za okoliš EU-a. Nije dopušteno opće pripisivanje recikliranog i/ili sekundarnog materijala.

Ako različiti proizvodi obuhvaćeni istim zahtjevom za dozvolu imaju značajno različite vrijednosti, podaci se iskazuju odvojeno za svaki proizvod.

3.4. Sadržaj veziva od smole

Uporaba poliesterske smole, epoksidne smole ili drugih smola u proizvodnji ograničena je na najviše 10 % ukupne mase krajnjeg proizvoda.

Uz to se do 20 bodova dodjeljuje razmjerno smanjenju udjela veziva od smole prema pragu ekološke izvrsnosti od 5 % (od 0 bodova za 10 % udjela veziva do 20 bodova za 5 % udjela veziva).

Procjena i verifikacija: podnositelj zahtjeva dostavlja izjavu o sukladnosti s obveznim zahtjevima ovog mjerila zajedno s izračunom ukupne uporabe veziva od smole kao postotka ukupne mase proizvoda od kamenog aglomerata.

Deklaracije za udio veziva moraju biti reprezentativne za sastave smjese koji se upotrebljavaju u serijama proizvoda sa znakom za okoliš EU-a.

Ako različiti proizvodi obuhvaćeni istim zahtjevom za dozvolu imaju značajno različite vrijednosti, podaci se iskazuju odvojeno za svaki proizvod.

3.5. Ponovna uporaba tehnološkog otpada

Podnositelj zahtjeva sastavlja evidenciju o proizvodnji tehnološkog otpada za proizvodni proces za kameni aglomerat. U evidenciji se navode vrsta i količina proizvedenog otpada (npr. ostaci iz proizvodnih procesa i mulj iz proizvodnih procesa).

Evidencija tehnološkog otpada mora obuhvaćati razdoblje od 12 mjeseci prije datuma dodjele znaka za okoliš EU-a, tijekom kojeg se ukupni opseg proizvodnje procjenjuje s obzirom na masu (kg ili tona) i površinu (m2).

Najmanje 70 % tehnološkog otpada (ostaci i mulj) koji nastaje iz ploče i bloka kamenog aglomerata mora se ponovno upotrijebiti u drugim proizvodnim procesima.

Uz to se do 10 bodova dodjeljuje razmjerno ponovnoj uporabi tehnološkog otpada koju podnositelj zahtjeva može dokazati, do maksimalno 100 % (od 0 bodova za 70 % ponovne uporabe tehnološkog otpada do 10 bodova za 100 % ponovne uporabe tehnološkog otpada).

Procjena i verifikacija: podnositelj zahtjeva dostavlja evidenciju o otpadu za proizvodno postrojenje za kameni aglomerat za razdoblje od najmanje 12 mjeseci prije datuma dodjele dozvole za znak za okoliš EU-a i obvezuje se voditi takvu ažuriranu evidenciju tijekom razdoblja valjanosti dozvole za znak za okoliš EU-a.

Podnositelj zahtjeva dostavlja izjavu o sukladnosti s obveznim zahtjevima ovog mjerila zajedno s izračunom ukupne proizvodnje ostataka i mulja iz proizvodnih procesa (u kg ili t). Dostavljaju se i pojedinosti o odredištu tog tehnološkog otpada uz pojašnjenja o tome radi li se o vanjskoj ponovnoj uporabi u drugom procesu ili slanju na odlagalište. Za svaku vanjsku ponovnu uporabu ili odlaganje na odlagalištu prilažu se bilješke o otpremi.

Ako nije moguće dostaviti specifične podatke za proizvodnu liniju ili proizvod, podnositelj zahtjeva dostavlja podatke za cijelo postrojenje.

4. MJERILA ZA KERAMIČKE PROIZVODE I PROIZVODE OD PEČENE GLINE

Sustav vrednovanja

Sustav vrednovanja i minimalni broj bodova potreban za keramičke proizvode i proizvode od pečene gline sa znakom za okoliš EU-a navedeni su u tablici u nastavku.

Ako podnositelj zahtjeva kao sirovinu upotrebljava prah osušen raspršivanjem, a nije proizvođač te sirovine, podnositelj zahtjeva dostavlja izjavu o uporabi praha osušenog raspršivanjem za izradu keramičkih proizvoda i proizvoda od pečene gline, zajedno s dostavnicama s datumom koji nije stariji od godine dana od datuma podnošenja zahtjeva. U tom slučaju podnositelj zahtjeva dostavlja sve odgovarajuće deklaracije proizvođača praha osušenog raspršivanjem kojima se dokazuje sukladnost sa svim povezanim zahtjevima za znak za okoliš EU-a i svim drugim relevantnim neobveznim zahtjevima za koje se mogu dodijeliti bodovi.

Za mjerila 4.1. i 4.2. utvrđena su dva skupa graničnih vrijednosti za keramičke pločice ovisno o tome primjenjuje li se dozvola za znak za okoliš EU-a na ograničen broj proizvoda (u kom slučaju je potrebno dostaviti stabilne podatke iz proizvodnog ciklusa za reprezentativna razdoblja) ili na velik broj formata proizvoda neke porodice proizvoda (22) (u kom slučaju je potrebno dostaviti podatke za godišnji prosjek). Granične vrijednosti za prosječnu godišnju proizvodnju su više radi uzimanja u obzir energije potrebne za održavanje temperature peći kad proizvodna linija ne radi (npr. kad se mijenja format pločica) ili kad ne radi punim kapacitetom (npr. u noćnim smjenama ili za vikend).

Mjerila za dodjeljivanje bodova Keramički proizvodi i proizvodi od pečene gline 1.7. Sustav upravljanja okolišem (neobvezno) 0, 3 ili 5 bodova 4.1. Potrošnja goriva za sušenje i pečenje Do 20 bodova 4.2. Emisije CO2 Do 25 bodova 4.4. Emisije prašine, fluorovodika, NOx i SOx u zrak Do 40 bodova 4.6. Ponovna uporaba tehnološkog otpada Do 10 bodova Ukupni mogući maksimalni broj bodova 100 Minimalni broj bodova potreban za znak za okoliš EU-a 50

4.1. Potrošnja goriva za sušenje i pečenje

Ugljen, naftni koks, lako loživo ulje i teško loživo ulje ne smiju se upotrebljavati kao gorivo u uređajima za sušenje ili pećima.

Specifična potrošnja goriva za sušenje i pečenje ne smije premašiti odgovarajuće obvezne granične vrijednosti definirane u nastavku.

Uređaj za sušenje raspršivanjem Sušilica & peć za keramiku Obvezne granične vrijednosti Prag ekološke izvrsnosti Obvezne granične vrijednosti Prag ekološke izvrsnosti Keramičke pločice: pojedinačni proizvod (**) 1,8 MJ/kg praha (*) 1,3 MJ/kg praha (**) 4,1 MJ/kg 3,2 MJ/kg Keramičke pločice: porodica proizvoda (***) 5,5 MJ/kg 4,3 MJ/kg Elementi za popločavanje od pečene gline Nije primjenjivo Nije primjenjivo 3,5 MJ/kg 2,1 MJ/kg

Uz to se do 20 bodova dodjeljuje razmjerno smanjenju specifične potrošnje goriva za postupke sušenja i pečenja prema odgovarajućem pragu ekološke izvrsnosti iz prethodne tablice (npr. za elemente za popločavanje od pečene gline: od 0 bodova za 3,5 MJ/kg do 20 bodova za ≤ 2,1 MJ/kg).

Za keramičke pločice za koje se upotrebljava prah osušen raspršivanjem (proizveden na lokaciji ili izvan nje) izračunavaju se dva bodovna rezultata prema prethodnom odjeljku: jedan za prah osušen raspršivanjem (SDP) i jedan za peć i sušilicu za keramiku (KWD). Dva bodovna rezultata tada se pretvaraju u jedan bodovni rezultat na sljedeći način:

gorivorezultat = 0,35(SDP) + 0,65(KWD)

Procjena i verifikacija: podnositelj zahtjeva dostavlja izjavu o specifičnim vrijednostima potrošnje goriva za relevantne proizvode zajedno s izračunima za pretvaranje vrijednosti u poseban bodovni rezultat. Specifična potrošnja goriva računa se tako da se potrošnja goriva (u MJ) za relevantnu proizvodnu opremu podijeli s obujmom proizvodnje (u kg) tijekom relevantnog proizvodnog razdoblja.

Ako su podaci o proizvodnji dostupni samo u m2, ali ih je potrebno iskazati u kg, vrijednost bi trebalo pretvoriti pomoću fiksnog faktora nasipne gustoće (u kg/m2) proizvoda ili porodice proizvoda.

Podaci za cijelu porodicu proizvoda moraju biti reprezentativni za sve proizvodne linije za razdoblje od 12 mjeseci prije datuma dodjele znaka za okoliš EU-a. Podaci za specifične pojedinačne proizvode trebaju biti reprezentativni za stabilne uvjete tijekom stvarnih proizvodnih ciklusa.

Obujam ili masa goriva unesenog u sustave peći i uređaja za sušenje određuju se na temelju očitanja na lokaciji i pretvaraju u MJ tako da se obujam/masa goriva potrošenog u definiranom proizvodnom razdoblju (npr. u kg, t, l ili Nm3) pomnoži specifičnom ili općom kaloričnom vrijednosti za isto gorivo (npr. u MJ/kg, MJ/t, MJ/l ili MJ/Nm3).

Ako se gorivo iskorišteno za proizvodnju topline za sušenje dovodi u kogeneracijski sustav, električnu energiju koju proizvede sustav tijekom definiranog proizvodnog razdoblja (izmjereno u kWh i pretvoreno u MJ) trebalo bi oduzeti od očitanja ukupne potrošnje goriva sušilice.

4.2. Emisije CO2

Specifične emisije CO2 povezane s izgaranjem goriva i emisijama iz proizvodnih procesa iz dekarbonizacije sirovina tijekom sušenja i pečenja ne smiju premašiti relevantne obvezne granične vrijednosti definirane u nastavku.

Proizvodnja praha osušenog raspršivanjem Sušilica & peć za keramiku (*) Obvezne granične vrijednosti Prag ekološke izvrsnosti Obvezne granične vrijednosti Prag ekološke izvrsnosti Keramičke pločice: pojedinačni proizvod (***) 84 kg CO2/t praha (*) 54 kg CO2/t praha (*) 280 kg CO2/t 230 kg CO2/t Keramičke pločice: porodica proizvoda (****) 360 kg CO2/t 290 kg CO2/t Elementi za popločavanje od pečene gline Nije primjenjivo Nije primjenjivo 192 kg CO2/t 129 kg CO2/t

Uz to se do 25 bodova dodjeljuje razmjerno smanjenju specifičnih emisija CO2 prema odgovarajućem pragu ekološke izvrsnosti iz prethodne tablice (npr. za elemente za popločavanje od pečene gline: od 0 bodova za 192 kg CO2/t do 25 bodova za 129 kg CO2/t.

Za keramičke pločice za koje se upotrebljava prah osušen raspršivanjem (proizveden na lokaciji ili izvan nje) izračunavaju se dva bodovna rezultata prema prethodnom odjeljku: jedan za prah osušen raspršivanjem (SDP) i jedan za peć i sušilicu za keramiku (KWD). Dva bodovna rezultata tada se pretvaraju u jedan bodovni rezultat na sljedeći način:

CO2rezultat = 0,35(SDP) + 0,65(KWD)

Procjena i verifikacija: podnositelj zahtjeva dostavlja izjavu o sukladnosti s obveznim zahtjevom ovog mjerila zajedno s izjavom o izračunanim specifičnim emisijama CO2 u skladu s relevantnom metodologijom opisanom u nastavku.

Za proizvode iz postrojenja obuhvaćenih područjem primjene Direktive 2003/87/EZ Europskog parlamenta i Vijeća (23) izračun specifičnih emisija po toni proizvoda temelji se na razini emisija i razini aktivnosti prema planu za metodologiju praćenja utvrđenom u članku 6. Delegirane uredbe Komisije (EU) 2019/331 (24) o besplatnoj dodjeli emisijskih jedinica.

Za proizvode iz postrojenja koja nisu obuhvaćena područjem primjene Direktive 2003/87/EZ rezultati se iskazuju u skladu s odgovarajućom metodologijom izračuna definiranom u Uredbi Komisije (EU) br. 601/2012 (25).

Za keramičke proizvode za koje se upotrebljava prah osušen raspršivanjem proizveden u zasebnom postrojenju kao sirovina podnositelj zahtjeva dostavlja izjavu proizvođača praha osušenog raspršivanjem u kojoj se navodi vrijednost godišnje prosječne vrijednosti specifičnih emisija CO2, u skladu s jednom od dvije prethodno opisane metode izračuna za posljednju godinu izvješćivanja.

U svim se slučajevima vrijednost specifičnih emisija CO2 procjenjuje na razini proizvoda sa znakom za okoliš EU-a koji su obuhvaćeni dozvolom za znak za okoliš EU-a. Kao osnova za izračun emisija CO2 upotrebljavaju se relevantne vrijednosti potrošnje goriva izračunane za mjerilo 4.1., intenziteti ugljika upotrijebljenih goriva i prosječni sadržaj karbonata u sirovinama.

4.3. Potrošnja tehnološke vode

Postrojenje u kojem se proizvodi keramički proizvod ili proizvod od pečene gline:

— mora imati sustav za recikliranje otpadne vode zatvorenog kruga za tehnološke otpadne vode kojim je moguće potpuno ukloniti tekućinu iz otpada, ili

— mora biti u mogućnosti dokazati da specifična potrošnja slatke vode nije veća od graničnih vrijednosti potrošnje definiranih u tablici u nastavku. Vrsta proizvoda Provodi li se sušenje raspršivanjem na lokaciji? Granična vrijednost potrošnje Keramičke pločice i elementi za popločavanje od pečene gline Da 1,0 l/kg Ne 0,5 l/kg

Procjena i verifikacija: podnositelj zahtjeva dostavlja izjavu o sukladnosti s obveznim zahtjevima u kojoj navodi kako su zahtjevi ispunjeni.

Ako postoji sustav za potpuno uklanjanje tekućine iz otpada za recikliranje tehnoloških otpadnih voda mora se navesti kratki opis sustava i njegovih glavnih radnih parametara.

Ako takav sustav ne postoji, navode se podaci o ukupnoj potrošnji tehnoloških voda (u l ili m3) i podaci o ukupnoj proizvodnji keramike ili pečene gline (u kg ili m2) za posljednju kalendarsku godinu ili pomično 12-mjesečno razdoblje prije datuma dodjele dozvole za znak za okoliš EU-a.

Ako nije moguće dostaviti specifične podatke za proizvodnu liniju ili proizvod, podnositelj zahtjeva dostavlja podatke za cijelo postrojenje.

Treba zasebno mjeriti potrošnju vode zbog sanitarnog čvora, kantina i drugih aktivnosti koje nisu izravno povezane s proizvodnim procesom te je ne uključivati u izračun.

4.4. Emisije prašine, fluorovodika, NOx i SOx u zrak

Mjere za smanjivanje emisija prašine iz hladnih postupaka u kojima nastaje prašina na lokaciji proizvodnje keramičkih pločica moraju obuhvaćati barem prihvat, miješanje i mljevenje sirovina te oblikovanje i glaziranje/ukrašavanje pločica.

Specifične emisije prašine, fluorovodika, NOx i SOx u zrak povezane s proizvodnjom keramičkih proizvoda ili proizvoda od pečene gline ne smiju premašiti relevantne obvezne granične vrijednosti definirane u tablici u nastavku.

Parametar emisija Obvezne granične vrijednosti Prag ekološke izvrsnosti Ispitna metoda Mogući bodovi Prašina (sušilica raspršivanjem) (*) 90 mg/kg Nije primjenjivo EN 13284 Nije primjenjivo Prašina (peć) 50 mg/kg 10 mg/kg EN 13284 Do 10 HF (peć) 20 mg/kg 6 mg/kg ISO 15713 Do 10 NOx iskazan kao NO2 (peć) 250 mg/kg 170 mg/kg EN 14792 Do 10 SOx iskazan kao SO2 (peć) 1 300 mg/kg 750 mg/kg EN 14791 Do 10

Uz to se do 40 bodova dodjeljuje razmjerno smanjenju stvarne količine specifičnih emisija prašine, fluorovodika, NOx i SOx prema odgovarajućim pragovima ekološke izvrsnosti iz prethodne tablice (npr. za emisije fluorovodika: od 0 bodova za 20 mg/kg do 10 bodova za ≤ 6 mg/kg).

Procjena i verifikacija: podnositelj zahtjeva dostavlja izjavu o sukladnosti s obveznim zahtjevima ovog mjerila zajedno s i. opisom postojećih mjera za smanjivanje emisija prašine iz hladnih postupaka u kojima nastaje prašina i ii. podacima s lokacije u mg/Nm3 i izraženima u obliku godišnje prosječne vrijednosti izračunate iz dnevnih prosječnih vrijednosti. Podaci se dobivaju kontinuiranim ili povremenim praćenjem u skladu s relevantnim EN ili ISO normama. Kad je riječ o povremenom praćenju, uzimaju se najmanje tri uzorka tijekom stabilnog rada peći za proizvodne cikluse proizvoda sa znakom za okoliš EU-a.

Ako su podaci o proizvodnji dostupni samo u m2, ali ih je potrebno iskazati u kg, vrijednost bi trebalo pretvoriti pomoću fiksnog faktora nasipne gustoće (u kg/m2) proizvoda ili porodice proizvoda.

Podaci za cijelu porodicu proizvoda trebaju biti reprezentativni za sve proizvodne linije za razdoblje od 12 mjeseci prije datuma dodjele znaka za okoliš EU-a. Podaci za specifične pojedinačne proizvode trebaju biti reprezentativni za stabilne uvjete tijekom stvarnih proizvodnih ciklusa.

Da bi se rezultati praćenja ispušnih plinova pretvorili iz mg/Nm3 (sa sadržajem O2 od 18 %) u mg/kg keramičkih proizvoda/proizvoda od pečene gline, potrebno ih je pomnožiti sa specifičnim obujmom protoka plina (Nm3/kg proizvoda). Jedan Nm3 odnosi se na jedan m3 suhog plina u standardnim uvjetima od 273 K i 101,3 kPa.

Ako nije moguće dostaviti specifične podatke za proizvodnu liniju ili proizvod, podnositelj zahtjeva dostavlja podatke za cijelo postrojenje i raspodjeljuje emisije za proizvodnju sa znakom za okoliš EU-a na temelju mase.

4.5. Gospodarenje otpadnim vodama

Tehnološke otpadne vode iz proizvodnje keramičkih proizvoda ili proizvoda od pečene gline pročišćavaju se u skladu s jednom od sljedećih opcija:

— 1. opcija: pročišćavanje na lokaciji radi uklanjanja suspendiranih krutih tvari, pri čemu se pročišćene otpadne vode vraćaju u proizvodni proces kao dio sustava za potpuno uklanjanje tekućine iz otpada, ili

— 2. opcija: pročišćavanje na lokaciji radi uklanjanja suspendiranih krutih tvari (ili bez ikakvog pročišćavanja) prije nego što se otpadna voda pošalje u postrojenje za pročišćavanje otpadnih voda treće strane, ili

— 3. opcija: pročišćavanje na lokaciji radi uklanjanja suspendiranih krutih tvari prije ispuštanja otpadnih voda u lokalne vodotoke.

Ako se primjenjuje 2. ili 3. opcija, podnositelj zahtjeva ili upravitelj postrojenja za pročišćavanje otpadnih voda treće strane, ovisno o slučaju, mora dokazati sukladnost sa sljedećim graničnim vrijednostima za konačnu pročišćenu otpadnu vodu koja se ispušta u lokalne vodotoke.

Parametar Granična vrijednost Ispitne metode Suspendirane krute tvari 40 mg/l ISO 5667-17 Kadmij 0,015 mg/l ISO 8288 Olovo 0,15 mg/l ISO 8288

Procjena i verifikacija: podnositelj zahtjeva dostavlja izjavu o sukladnosti u kojoj se navodi koja se opcija odnosi na proizvodni pogon.

Ako postoji sustav za potpuno uklanjanje tekućine iz otpada za recikliranje tehnoloških otpadnih voda mora se navesti kratki opis sustava i njegovih glavnih radnih parametara.

Ako se pročišćena ili nepročišćena otpadna voda šalje u postrojenje za pročišćavanje otpadnih voda treće strane, voditelj postrojenja dostavlja izjavu o prosječnim koncentracijama suspendiranih krutih tvari, kadmija i olova u konačnoj pročišćenoj otpadnoj vodi i dostavlja izvješća o ispitivanju na temelju tjedne analize ispuštenih otpadnih voda prema prethodno definiranim standardnim ispitnim metodama ili jednakovrijednim internim laboratorijskim metodama. Manje učestala ispitivanja mogu se dopustiti u slučajevima kad je to dopušteno dozvolom za rad.

Ako se tehnološka otpadna voda pročišćava na lokaciji, a otpadne vode ispuštaju u lokalni vodotok, podnositelj zahtjeva dostavlja izjavu o prosječnim koncentracijama suspendiranih krutih tvari, kadmija i olova u konačnoj pročišćenoj otpadnoj vodi i dostavlja izvješća o ispitivanju na temelju tjedne analize ispuštenih otpadnih voda prema prethodno definiranim standardnim ispitnim metodama ili jednakovrijednim internim laboratorijskim metodama. Manje učestala ispitivanja mogu se dopustiti u slučajevima kad je to dopušteno dozvolom za rad.

4.6. Ponovna uporaba tehnološkog otpada

Podnositelj zahtjeva sastavlja evidenciju o proizvodnji tehnološkog otpada za proizvodni proces za keramiku ili pečenu glinu. U evidenciji se navode vrste i količine proizvedenog tehnološkog otpada (26).

Evidencija tehnološkog otpada mora obuhvaćati razdoblje od najmanje 12 mjeseci prije datuma dodjele znaka za okoliš EU-a, tijekom kojeg se ukupni opseg proizvodnje procjenjuje s obzirom na masu (kg ili tona) i površinu (m2).

Najmanje 90 % masenog udjela tehnološkog otpada dobivenog u proizvodnji keramičkih proizvoda ili proizvoda od pečene gline mora se ponovno uključiti u proizvodni proces na lokaciji, ponovo uključiti u proizvodne procese za keramiku ili pečenu glinu izvan lokacije ili se ponovno upotrijebiti u drugim proizvodnim procesima.

Uz to se do 10 bodova dodjeljuje razmjerno povećanju stope ponovne uporabe tehnološkog otpada prema pragu ekološke izvrsnosti od 100 % ponovne uporabe (od 0 bodova za 90 % ponovne uporabe tehnološkog otpada do 10 bodova za 100 % ponovne uporabe tehnološkog otpada).

Procjena i verifikacija: podnositelj zahtjeva dostavlja izjavu o sukladnosti s obveznim zahtjevima ovog mjerila, zajedno s evidencijom o otpadu za proizvodno postrojenje za keramiku ili pečenu glinu za razdoblje od najmanje 12 mjeseci prije datuma dodjele dozvole za znak za okoliš EU-a i obvezuje se voditi takvu ažuriranu evidenciju tijekom razdoblja valjanosti dozvole za znak za okoliš EU-a. Podnositelj zahtjeva obvezuje se voditi takvu ažuriranu evidenciju tijekom razdoblja valjanosti dozvole za znak za okoliš EU-a.

Dostavljaju se i pojedinosti o odredištu tog tehnološkog otpada uz pojašnjenja o tome radi li se o unutarnjoj ponovnoj uporabi, vanjskoj ponovnoj uporabi u drugom procesu ili slanju na odlagalište. Za svaku vanjsku ponovnu uporabu ili odlaganje na odlagalištu prilažu se bilješke o otpremi.

Ako nije moguće dostaviti specifične podatke za proizvodnu liniju ili proizvod, podnositelj zahtjeva dostavlja podatke za cijelo postrojenje.

4.7. Premazi i tinte

Ako su keramičke pločice ili proizvodi od pečene gline glazirani ili ukrašeni, formulacija premaza ili tinte mora sadržavati manje od 0,10 % masenog udjela olova i manje od 0,10 % masenog udjela kadmija.

Procjena i verifikacija: podnositelj zahtjeva dostavlja izjavu o sukladnosti s obveznim zahtjevom ovog mjerila zajedno s odgovarajućom izjavom ili sigurnosno-tehničkim listom od dobavljača premaza ili tinte.

5. MJERILA ZA PREDGOTOVLJENI BETON ILI SABIJENU ZEMLJU NA BAZI HIDRAULIČKIH VEZIVA ILI ALTERNATIVNIH CEMENATA

Sustav vrednovanja

Znak za okoliš EU-a može se dodijeliti i međuproizvodu hidrauličkog veziva ili alternativnog cementa stavljenom na tržište i krajnjim tvrdim oblogama izrađenima miješanjem takvih veziva ili cemenata s agregatima i vodom, nakon čega slijedi daljnja obrada i stvrdnjavanje.

Ako podnositelj zahtjeva nije proizvođač međuproizvoda hidrauličkog veziva ili alternativnog cementa, a vezivu ili cementnom proizvodu nije dodijeljen znak za okoliš EU-a, podnositelj zahtjeva dostavlja izjavu o upotrebi veziva ili cementa za proizvodnju tvrdih obloga sa znakom za okoliš EU-a, zajedno s dostavnicama s datumom koji nije stariji od godine dana od datuma podnošenja zahtjeva.

U tom slučaju podnositelj zahtjeva dostavlja sve odgovarajuće deklaracije proizvođača hidrauličkog veziva ili alternativnog cementa u kojima se dokazuje sukladnost sa svim povezanim zahtjevima za znak za okoliš EU-a i svim drugim relevantnim neobveznim zahtjevima za koje se mogu dodijeliti bodovi.

Sustav vrednovanja za svaki slučaj i minimalni broj potrebnih bodova navedeni su u tablici u nastavku.

Hidrauličko vezivo Alternativni cement Tvrde obloge na bazi cementa Tvrde obloge na bazi vapna 1.7. Sustav upravljanja okolišem za proizvodno postrojenje za hidraulička veziva (neobvezno) 0, 3 ili 5 bodova Nije primjenjivo Nije primjenjivo Nije primjenjivo 1.7. Sustav upravljanja okolišem za proizvodno postrojenje za tvrde obloge (neobvezno) Nije primjenjivo Nije primjenjivo 0, 3 ili 5 bodova 0, 3 ili 5 bodova 5.1. Faktor klinkera Do 15 bodova Do 15 bodova Do 15 bodova Nije primjenjivo 5.2. Emisije CO2 Do 20 bodova Do 20 bodova Do 20 bodova Do 20 bodova 5.3. Emisije prašine, NOx i SOx u zrak Do 15 bodova Nije primjenjivo ili do 15 bodova Do 15 bodova Do 15 bodova 5.4. Oporaba i odgovorno nabavljanje sirovina Nije primjenjivo Nije primjenjivo Do 25 bodova Do 25 bodova 5.5. Potrošnja energije Nije primjenjivo Nije primjenjivo Do 20 bodova Do 20 bodova 5.6. Ekološki inovativni dizajni proizvoda (neobvezno) Nije primjenjivo Nije primjenjivo Do 10 bodova Do 15 bodova Ukupni mogući maksimalni broj bodova 55 35 ili 50 110 100 Minimalni broj bodova potreban za znak za okoliš EU-a 27,5 17,5 ili 25 55 50

5.1. Faktor klinkera

Ovo se mjerilo ne odnosi na hidraulička veziva na bazi vapna.

Za hidraulička cementna veziva:

Podnositelj zahtjeva ili dobavljač hidrauličkog cementnog veziva mora iskazati faktor klinkera ili barem odgovarajuću oznaku iz norme EN 197-1 (koja se može upotrijebiti umjesto faktora klinkera prema tablici u nastavku).

Oznaka iz norme EN 197-1 Pretpostavljeni faktor klinkera Oznaka iz norme EN 197-1 Pretpostavljeni faktor klinkera CEM I 0,96 CEM II/A-L 0,83 CEM II/A-S 0,83 CEM II/B-L 0,68 CEM II/B-S 0,68 CEM II/A-LL 0,83 CEM II/A-D 0,88 CEM II/B-LL 0,68 CEM II/A-P 0,83 CEM II/A-M 0,80 CEM II/B-P 0,68 CEM II/B-M 0,68 CEM II/A-Q 0,83 CEM III/A 0,47 CEM II/B-Q 0,68 CEM III/B 0,25 CEM II/A-V 0,83 CEM III/C 0,09 CEM II/B-V 0,68 CEM IV/A 0,73 CEM II/A-W 0,83 CEM IV/B 0,52 CEM II/B-W 0,68 CEM V/A 0,72 CEM II/A-T 0,83 CEM V/B 0,57 CEM II/B-T 0,68

Podnositeljima zahtjeva može se dodijeliti do 15 bodova razmjerno smanjenju faktora klinkera hidrauličkog cementnog veziva prema pragu ekološke izvrsnosti od 0,60 (od 0 bodova za faktor klinkera ≥ 0,90 do 15 bodova za faktor klinkera ≤ 0,60).

Za alternativne cemente:

Uz to se podnositeljima zahtjeva može dodijeliti do 15 bodova razmjerno smanjenju faktora klinkera cementa prema pragu ekološke izvrsnosti od 0,00 (od 0 bodova za faktor klinkera od 0,30 do 15 bodova za faktor klinkera od 0,00).

Procjena i verifikacija: podnositelj zahtjeva dostavlja izjavu o specifičnom faktoru klinkera za hidrauličko vezivo ili odgovarajuću oznaku za vezivo prema tablici 1. iz norme EN 197-1 za isporučena hidraulička veziva.

Ako se u tvrdoj oblozi (npr. u dvoslojnim teraco pločicama) upotrebljava više od jednog hidrauličkog veziva ili alternativnog cementa podnositelj zahtjeva računa bodove koji bi se primjenjivali na svako hidrauličko vezivo ili alternativni cement kao da je jedini upotrijebljen, a zatim računa ponderirani prosječni ukupni broj bodova na temelju relativnog dodavanja svakog hidrauličkog veziva ili alternativnog cementa proizvodu.

5.2. Emisije CO2

Emisije CO2 povezane s proizvodnjom klinkera Portland-cementa, vapna ili alternativnih cemenata ne smiju premašiti relevantne obvezne granične vrijednosti definirane u tablici u nastavku kad se računaju primjenom odgovarajuće metode izračuna, koja je također definirana u tablici u nastavku.

Vrsta proizvoda Obvezne granične vrijednosti Prag ekološke izvrsnosti Metoda izračuna CO2 Klinker sivog Portland-cementa 816 kg CO2/t klinkera 751 kg CO2/t klinkera Prema Delegiranoj uredbi (EU) 2019/331 ili Uredbi (EU) br. 601/2012, prema potrebi Vapno 1 028 kg CO2/t hidrauličkog vapna 775 kg CO2/t hidrauličkog vapna Klinker bijelog Portland-cementa 1 063 kg CO2/t klinkera 835 kg CO2/t klinkera Alternativni cementi 571 kg CO2/t cementa 526 kg CO2/t cementa Ugljični otisak prema normi ISO 14067 za faze životnog vijeka A1–A3

Uz to se do 20 bodova dodjeljuje razmjerno smanjenju emisija CO2 prema odgovarajućem pragu ekološke izvrsnosti iz prethodne tablice (npr. za klinker sivog Portland-cementa: od 0 bodova za 816 kg CO2/t klinkera do 20 bodova za 751 kg CO2/t klinkera).

Procjena i verifikacija: podnositelj zahtjeva dostavlja izjavu o sukladnosti s obveznim zahtjevom ovog mjerila zajedno sa izjavom o izračunanim specifičnim emisijama CO2 u skladu s odgovarajućom metodologijom definiranom u prethodnoj tablici.

Za proizvode iz postrojenja obuhvaćenih područjem primjene Direktive 2003/87/EZ izračun specifičnih emisija po toni proizvoda temelji se na razini emisija i razini aktivnosti prema planu za metodologiju praćenja utvrđenom u članku 6. Delegirane uredbe (EU) 2019/331 o besplatnoj dodjeli emisijskih jedinica.

Za proizvode iz postrojenja koja nisu obuhvaćena područjem primjene Direktive 2003/87/EZ rezultati se iskazuju u skladu s odgovarajućom metodologijom izračuna definiranom u Uredbi (EU) br. 601/2012.

U svim se slučajevima vrijednost specifičnih emisija CO2 procjenjuje na razini proizvoda sa znakom za okoliš EU-a koji su obuhvaćeni dozvolom za znak za okoliš EU-a. Ako postrojenja proizvode više od jedne vrste proizvoda, podaci se temelje na stvarnim proizvodnim linijama i procesima za proizvodnju proizvoda za koji će se dobiti dozvola u mjeri u kojoj je to izvedivo. Ako emisije nastaju zbog procesa koji su zajednički za više proizvoda u istom postrojenju, raspodjela emisija temelji se na masi.

Ako se upotrebljava alternativni cement, podnositelj zahtjeva dostavlja primjerak analize ugljičnog otiska koja je provedena u skladu s normom ISO 14067 i koju je verificirala ovlaštena treća strana. Analiza otiska mora obuhvatiti proizvodnju svih glavnih upotrijebljenih sirovina i svih kemijskih aktivatora u fazama životnog vijeka A1–A3. Ako nedostaju određeni podaci od dobavljača materijala, trebalo bi upotrijebiti opće faktore emisije iz baze podataka za evidenciju životnog ciklusa.

Ako se u tvrdoj oblozi (npr. u dvoslojnim teraco pločicama) upotrebljava više od jednog hidrauličkog veziva ili alternativnog cementa podnositelj zahtjeva računa bodove koji bi se primjenjivali na svako hidrauličko vezivo ili alternativni cement kao da je jedini upotrijebljen, a zatim računa ponderirani prosječni ukupni broj bodova na temelju relativnog dodavanja svakog hidrauličkog veziva ili alternativnog cementa proizvodu.

5.3. Emisije prašine, NOx i SOx u zrak

Ovo se mjerilo primjenjuje na hidraulička veziva, ali ne i na alternativne cemente ako je njihov sadržaj klinkera ≤ 30 % masenog udjela.

Specifične emisije prašine, NOx i SOx u zrak iz cementne peći ili vapnene peći ne smiju premašiti relevantne obvezne granične vrijednosti definirane u tablici u nastavku:

Parametar Obvezne granične vrijednosti specifičnih emisija Prag ekološke izvrsnosti Ispitna metoda Mogući bodovi Prašina ≤ 34,5 g/t klinkera ili hidrauličkog vapna ≤ 11,5 g/t klinkera ili hidrauličkog vapna EN 13284 Do 5 NOx (kao NO2) ≤ 1472 g/t klinkera ili hidrauličkog vapna ≤ 920 g/t klinkera ili hidrauličkog vapna EN 14791 Do 5 SOx (kao SO2) ≤ 460 g/t klinkera ili hidrauličkog vapna ≤ 115 g/t klinkera ili hidrauličkog vapna EN 14792 Do 5

Uz to se do 15 bodova može dodijeliti razmjerno smanjenju stvarnih specifičnih emisija (izraženo kao g/t klinkera ili g/t hidrauličkog vapna) prašine, NOx i SOx prema odgovarajućim pragovima ekološke izvrsnosti iz prethodne tablice (npr. 0 bodova za emisije prašine od 34,5 g/t klinkera, 5 bodova za emisije prašine od 11,5 g/t klinkera).

Procjena i verifikacija: podnositelj zahtjeva dostavlja izjavu o sukladnosti s obveznim zahtjevima ovog mjerila zajedno s podacima s lokacije za emisije iz cementne peći ili vapnene peći u mg/Nm3 i izraženo u obliku godišnje prosječne vrijednosti izračunate iz dnevnih prosječnih vrijednosti. Podaci s lokacije dobivaju se kontinuiranim praćenjem u skladu s relevantnim EN ili ISO normama.

Da bi se rezultati praćenja ispušnih plinova pretvorili iz mg/Nm3 (sa sadržajem O2 od 10 %) u g/t klinkera, potrebno ih je pomnožiti sa specifičnim obujmom protoka plina iz peći (Nm3/t klinkera). Specifični obujmovi protoka plina za cementne peći obično su u rasponu od 1 700 do 2 500 Nm3/t klinkera. Proizvođač cementa mora jasno navesti specifičnu brzinu protoka zraka u izračunima emisija prašine, NOx i SOx. Jedan Nm3 odnosi se na jedan m3 suhog plina u standardnim uvjetima od 273 K i 101,3 kPa.

Da bi se rezultati praćenja ispušnih plinova pretvorili iz mg/Nm3 (sa sadržajem O2 od 11 %) u g/t vapna, potrebno ih je pomnožiti sa specifičnim obujmom protoka plina iz peći (Nm3/t vapna). Specifični obujmovi protoka plina za vapnene peći obično su u rasponu od 3 000 do 5 000 Nm3/t vapna, ovisno o vrsti peći. Proizvođač vapna mora jasno navesti specifičnu brzinu protoka zraka u izračunima emisija prašine, NOx i SOx. Jedan Nm3 odnosi se na jedan m3 suhog plina u standardnim uvjetima od 273 K i 101,3 kPa.

Za razdoblja kontinuirane proizvodnje podaci bi trebali biti reprezentativni za razdoblje od 12 mjeseci prije datuma dodjele dozvole za znak za okoliš EU-a. Za kraća razdoblja proizvodnje navode se stvarna proizvodna razdoblja, a podaci s lokacije trebali bi predstavljati najmanje 80 % razdoblja proizvodnje.

Ako nije moguće dostaviti specifične podatke za proizvodnu liniju ili proizvod, podnositelj zahtjeva dostavlja podatke za cijelo postrojenje.

Ako se u proizvodnji tvrdih obloga s dozvolom za znak za okoliš EU-a (npr. dvoslojnih teraco pločica) upotrebljava više od jednog hidrauličkog veziva, podnositelj zahtjeva računa bodove koji bi se primjenjivali na svako hidrauličko vezivo kao da se upotrebljava samo to vezivo, a zatim računa ponderirani prosječni ukupni broj bodova na temelju relativne uporabe svakog hidrauličkog veziva u proizvodnoj liniji tvrde obloge sa znakom za okoliš EU-a.

5.4. Oporaba i odgovorno nabavljanje sirovina

Podnositelj zahtjeva procjenjuje i dokumentira regionalnu dostupnost neobrađenog materijala, recikliranog materijala iz otpada proizvedenog različitim proizvodnim procesima i sekundarnog materijala iz nusproizvoda različitih proizvodnih procesa. Navode se približne udaljenosti za prijevoz od dokumentiranih izvora materijala.

Podnositelj zahtjeva mora uspostaviti postupke za bilo koje serije vraćenog ili odbačenog betona u kojima je sav vraćeni/odbačeni materijal:

— recikliran izravno u nove serije betona koje se lijevaju prije stvrdnjavanja vraćenog/odbačenog betona, ili

— recikliran kao agregat u novim serijama nakon stvrdnjavanja vraćenog/odbačenog betona, ili

— recikliran izvan lokacije prije ili nakon stvrdnjavanja kao dio ugovornog odnosa s trećom stranom.

Uz to se može dodijeliti ukupno do 25 bodova s obzirom na izvor sirovina na sljedeći način:

Proizvodi na bazi cementa Proizvodi na bazi vapna ili alternativnih cementa Sadržaj recikliranih/sekundarnih materijala do 30 % Do 20 bodova Do 25 bodova Sadržaj neobrađenih agregata iz odgovornih izvora do 100 % Do 5 bodova Do 5 bodova Cement iz odgovornih izvora 5 bodova Nije primjenjivo

Procjena i verifikacija: podnositelj zahtjeva dostavlja izjavu o sukladnosti s obveznim zahtjevima ovog mjerila zajedno s dokumentacijom u kojoj se navodi utvrđivanje potencijalnih izvora neobrađenih, recikliranih i sekundarnih materijala. Sukladnost s obveznim aspektima ovog mjerila može se dokazati i srebrnim, zlatnim ili platinastim certifikatom koji Vijeće za održivost s obzirom na beton (Concrete Sustainability Council, CSC) dodijeli proizvođaču betona u skladu s verzijom 2.0 Tehničkog priručnika CSC-a.

Reciklirani ili sekundarni materijali računaju se u udjelu recikliranog/sekundarnog materijala samo ako su dobiveni iz izvora čija je udaljenost od proizvodnog pogona za predgotovljeni beton najviše 2,5 puta veća od udaljenosti glavnih upotrijebljenih neobrađenih materijala (npr. grubi i fini agregati i dodatni cementni materijali). Stavljanje prašine i odbačenih ostataka proizvoda od predgotovljenog betona u novi proizvod ne smatra se udjelom recikliranog sadržaja ako se vraćaju u isti postupak iz kojeg su nastali.

Materijale iz odgovornih izvora moraju biti certificirani od Vijeća za održivost s obzirom na beton ili jednakovrijednog sustava certificiranja treće strane.

Mora se priložiti mjesečna bilanca recikliranih/sekundarnih materijala i materijala koji potječu iz odgovornih izvora na temelju 12 mjeseci proizvodnje prije datuma dodjele dozvole za znak za okoliš EU-a. Podnositelj zahtjeva obvezuje se voditi takvu ažuriranu evidenciju tijekom razdoblja valjanosti dozvole za znak za okoliš EU-a. U bilanci se moraju navesti količine ulaznih recikliranih/sekundarnih materijala i materijala koji potječu iz odgovornih izvora (dokazano dostavnicama i fakturama) i izlaznih recikliranih/sekundarnih materijala i materijala koji potječu iz odgovornih izvora u svim prodanim proizvodima od predgotovljenog betona ili onima spremnima za prodaju s deklaracijom o udjelu recikliranog/sekundarnog materijala ili materijala koji potječu iz odgovornih izvora (dokazano količinama proizvoda i deklaracijom o postotku).

Zbog prirode serije u proizvodnom procesu predgotovljenog betona, deklaracije o udjelu recikliranog/sekundarnog materijala i deklaracije o uporabi hidrauličkog veziva, alternativnog cementa ili agregata koji potječu iz odgovornih izvora temelje se na sastavima smjese koji se upotrebljavaju u serijama proizvoda. Nije dopušteno pripisivanje recikliranog/sekundarnog materijala/materijala koji potječe iz odgovornih izvora.

Ako su podaci o proizvodnji dostupni samo u m3, ali ih je potrebno iskazati u kg ili obrnuto, vrijednost bi trebalo pretvoriti pomoću fiksnog faktora nasipne gustoće odgovarajućeg materijala.

5.5. Potrošnja energije

Podnositelj zahtjeva uspostavlja program za sustavno praćenje, evidentiranje i smanjenje specifične potrošnje energije i specifičnih emisija CO2 u postrojenju za predgotovljeni beton na optimalne razine. Podnositelj zahtjeva izvješćuje o potrošnji energije ovisno o izvoru energije (npr. električna energija i dizel) i svrsi (npr. uporaba zgrada na lokaciji, rasvjeta, rad opreme za rezanje, rad crpki i vozila). Podnositelj zahtjeva izvješćuje o potrošnji energije za lokaciju na apsolutnoj osnovi (u jedinicama kWh ili MJ) i na osnovi specifične proizvodnje (u jedinicama kWh ili MJ po m3 i po m2 ili t prodanog/proizvedenog materijala i spremnog za prodaju) za određenu kalendarsku godinu.

U planu za smanjenje specifične potrošnje energije i emisija CO2 moraju se opisati mjere koje su već poduzete ili se planiraju poduzeti (npr. učinkovitija uporaba postojeće opreme, ulaganje u učinkovitiju opremu, poboljšani prijevoz i logistika itd.).

Uz to se ukupno 20 bodova može dodijeliti na sljedeći način:

— dodjeljuje se do 10 bodova razmjerno količini potrošene energije (gorivo uvećano za električnu energiju) iz obnovljivih izvora (od 0 bodova za 0 % obnovljive energije do 10 bodova za 100 % obnovljive energije),

— dodjeljuje se do 5 bodova ovisno o načinu kupnje obnovljive električne energije na sljedeći način: privatnim sporazumima o energetskim uslugama za obnovljive izvore energije na lokaciji ili u blizini lokacije (5 bodova); korporativnim sporazumima o kupnji električne energije za obnovljive izvore energije na lokaciji ili u blizini lokacije (5 bodova); dugoročnim korporativnim sporazumima o kupnji električne energije za obnovljive izvore energije priključene na mrežu ili iz udaljene mreže (27) (4 boda); certifikacijama za zelenu električnu energiju (28) (3 boda); kupnjom certifikata jamstva o podrijetlu energije iz obnovljivih izvora za potpunu opskrbu električnom energijom ili zelenom tarifom od dobavljača komunalnih usluga (29) (2 boda),

— dodjeljuju se tri boda kad se za proizvod izvrši analiza ugljičnog otiska u skladu s normom ISO 14067 ili pet bodova ako su primijenjeni elementi metode za mjerenje ekološkog otiska proizvoda (30) koji se odnose na emisije stakleničkih plinova.

Procjena i verifikacija: podnositelj zahtjeva dostavlja evidenciju o potrošnji energije za postrojenje za predgotovljeni beton za razdoblje od najmanje 12 mjeseci prije datuma dodjele dozvole za znak za okoliš EU-a i obvezuje se voditi takvu evidenciju tijekom razdoblja valjanosti dozvole za znak za okoliš EU-a. U evidenciji o potrošnji energije moraju se razlikovati različite vrste potrošenog goriva uz isticanje svih obnovljivih goriva ili obnovljivog udjela u miješanim gorivima. U planu za smanjenje specifične potrošnje energije i specifičnih emisija CO2 mora se barem definirati početno stanje s obzirom na potrošnju energije u postrojenju za predgotovljeni beton u trenutku utvrđivanja plana, utvrditi i jasno kvantificirati različite izvore potrošnje energije u postrojenju, utvrditi i opravdati mjere za smanjenje specifične potrošnje energije te godišnje izvješćivati o rezultatima.

Podnositelj zahtjeva dostavlja pojedinosti o sklopljenom sporazumu o kupnji električne energije i ističe udio obnovljivih izvora energije koji se odnosi na električnu energiju koja se kupuje. Prema potrebi, u izjavi dobavljača električne energije pojašnjava se i. udio obnovljivih izvora energije u okviru isporučene električne energije, ii. priroda sklopljenog sporazuma o kupnji (tj. privatni sporazum o energetskim uslugama, korporativni sporazum o